Split (3)

train · 79.3k rows

text stringlengths 31 26.1k	summary stringlengths 11 1.19k
ភ្នំពេញ៖ នៅក្នុងខែវិច្ឆិកា ឆ្នាំ២០២២នេះ តម្លៃប្រេងឥន្ទនៈលក់រាយនៅកម្ពុជា បានកើនឡើងបន្តិចម្តងៗជាលំដាប់ ដោយប្រេងសាំងធម្មតា បានកើនពី ៤ ២៥០រៀល មកដល់ ៤ ៤០០រៀល ក្នុងមួយលីត្រ។ នេះបើយោងតាមសេចក្តីជូនដំណឹង របស់ក្រសួងពាណិជ្ជកម្ម។ បច្ចុប្បន្នតម្លៃប្រេងឥន្ធនៈ នៅលើទីផ្សារកម្ពុជា បន្តឡើងថ្លៃដល់ ៤ ៤០០រៀល ក្នុងមួយលីត្រ។ តម្លៃនេះបើធៀបនឹងរយៈពេល២សប្តាហ៍មុន គឺបានកើន១៥០រៀលក្នុងមួយលីត្រ។ គួរបញ្ជាក់ដែរថា តម្លៃអតិបរមាលក់រាយប្រេងឥន្ធនៈ នៅតាមស្ថានីយលក់រាយប្រេងឥន្ធនៈទាំងអស់ ចាប់ពីថ្ងៃទី១១ ដល់ថ្ងៃទី២០ ខែវិច្ឆិកា គឺប្រេងសាំងធម្មតាតម្លៃ ៤ ៤០០ រៀលក្នុងមួយលីត្រ ខណៈប្រេងម៉ាស៊ូត ក៏បានឡើងដល់ ៥ ១០០រៀល ក្នុងមួយលីត្រ៕	ដោយ៖ សែម ប្រាក់ដាវ
កម្មវិធីចាប់ផ្ដើមកាលពីថ្ងៃទី ០៤ ខែមីនា ឆ្នាំ២០២២ ហើយបានជ្រើសរើសយកបេក្ខជនចំនួន ១៥រូប ដែលបានបំពេញតាមលក្ខខណ្ឌត្រឹមត្រូវ ដើម្បីទៅប្រកួតបន្ដ។ នៅថ្ងៃទី០៦ ខែមីនា ឆ្នាំ២០២២ យើងក៏បានជ្រើសរើសបេក្ខជន ដែលបានទទួលការគាំទ្រច្រើនជាងគេ ចំនួន ៥រូប ដើម្បីទទួលបានរង្វាន់គូប៉ុង ទឹកប្រាក់ ៣០០ដុល្លារ ដែលអាចទិញទំនិញគ្រប់ប្រភេទ នៅលើ Khmum eShop។ ខាងក្រោមនេះជាឈ្មោះបេក្ខជនទាំង ៥រូបដែលបានឈ្នះរង្វាន់គូប៉ុងទឹកប្រាក់ចំនួន ៥០០ដុល្លារ៖ Varry Mouses Offical Kong Linya Sreymom Sron Bee Bee Kimsry Pmv ក្ដីស្រមៃរបស់ឪពុកម្ដាយ គឺចង់ឲ្យកូនៗទទួលបានជោគជ័យ និងមានអនាគតល្អ។ ប្រសិនបើឪពុកម្ដាយ ចង់ទទួលបានការធានាពីអនាគតរបស់កូនៗ អាចចាប់ផ្ដើមសន្សំជាមួយគណនីកូនឆ្លាត របស់ អេ អឹម ខេ បាន ដោយសន្សំត្រឹមតែ ១ ៤០០រៀល ក្នុងមួយថ្ងៃ អ្នកនឹងទទួលបានការធានារ៉ាប់រងអាយុជីវិត រហូតដល់ ២០លាន រៀល និងការធានារ៉ាប់រងគ្រោះថ្នាក់រហូតដល់ ៨០០លាន រៀល! អំពីគ្រឹះស្ថានមីក្រូហិរញ្ញវត្ថុ អេ អឹម ខេ អេ អឹម ខេ គឺជាគ្រឹះស្ថានមីក្រូហិរញ្ញវត្ថុ ដែលឈានមុខគេលើវិសាលភាពប្រតិបត្តិការ និងចំនួនអតិថិជន។ អេ អឹម ខេ មានការិយាល័យប្រតិបត្តិការចំនួន ១៥០កន្លែង និងភ្នាក់ងារជិត ៧,០០០កន្លែង នៅទូទាំងប្រទេស។ អេ អឹម ខេ មានផលិតផល និងសេវាកម្មជាច្រើនកំពុងផ្តល់ជូនអតិថិជន ដូចជាសេវាប្រាក់កម្ចី ប្រាក់សន្សំ សេវាផ្ទេរប្រាក់ក្នុង និងក្រៅប្រទេស សេវាទូទាត់វិក្កយបត្រ សេវាបង់រំលស់ សេវាធានារ៉ាប់រងខ្នាតតូច សេវាបើកប្រាក់បៀវត្សរ៍ ម៉ាស៊ីនដក និងដាក់ប្រាក់ដោយស្វ័យប្រវត្តិ (ATMs/CDMs) ជាពិសេស គឺ AMK Mobile ប្រតិបត្តិការធនាគារលើទូរស័ព្ទដៃ ដែលអាចឲ្យអតិថិជនបើកគណនីបានដោយខ្លួនឯង (Selfie Banking) ទូទាត់ថ្លៃទឹក ភ្លើង សំរាម បញ្ចូលកាតទូរស័ព្ទ និងបង់វិក្កយបត្រថ្លៃទំនិញផ្សេងៗ តាមរយៈការស្កេន KHQR វេរលុយទៅមករវាងធនាគារក្នុងស្រុកផ្សេងៗ តាមរយៈប្រព័ន្ធទូទាត់បាគង និងសេវាផ្សេងៗជាច្រើនទៀត៕ (អត្ថបទពាណិជ្ជកម្ម)	កាលពីនៅថ្ងៃទី១៣ ខែឧសភា ឆ្នាំ២០២២៖ គ្រឹះស្ថានមីក្រូហិរញ្ញវត្ថុ អេ អឹម ខេ បានប្រគល់រង្វាន់គូប៉ុងដែលមានទឹកប្រាក់ ៣០០ដុល្លារ ចំនួន ៥រង្វាន់ ជូនដល់អ្នកគាំទ្រ ដែលបានចូលរួមលេងហ្គេមកម្សាន្ត ដោយបង្ហោះរូបកូនៗរបស់ខ្លួនរួមជាមួយនឹងក្ដីស្រមៃរបស់ពួកគេ។ កម្មវិធី "តើពេលកូនធំឡើង កូនចង់ធ្វើអ្វី?" គឺជាកម្មវិធីថ្មីមួយទៀតដែល អេ អឹម ខេ បានធ្វើឡើង ដើម្បីបង្កើនភាពស្និទ្ធស្នាលរវាងឪពុកម្ដាយ ជាមួយនឹងកូនៗ ក៏ដូចជាស្វែងយល់ពីបំណងប្រាថ្នាក្នុងថ្ងៃអនាគតរបស់ពួកគេ។
បើទោះផ្ដល់អាទិភាពចម្បងឱ្យប្រជាជនខ្លួនដើម្បីទទួលបានវ៉ាក់សាំងក្ដី ថៃក៏មិនទុកចោលជនបរទេស ដែលរស់នៅក្នុងទឹកដីខ្លួនដែរ។ មន្រ្តីសុខាភិបាលថៃបញ្ជាក់ថា ជនបរទេសដែលរស់នៅថៃ នឹងអាច ទទួលបានការចាក់វ៉ាក់សាំងបង្ការជំងឺកូវីដ-១៩ ដូចជនជាតិថៃដែរ។ «គ្រប់គ្នាដែលរស់នៅថៃ ទោះបីពួកគេជាជនជាតិថៃ ឬជាជនបរទេស អាចទទួលបានវ៉ាក់សាំង ប្រសិន បើពួកគេចង់ចាក់»។ ប្រធាននាយកដ្ឋានគ្រប់គ្រងជំងឺថៃ លោក Opas Kankawinpong បានអះអាង ដូចនេះនៅថ្ងៃទី៦ ខែឧសភា។ លោកសង្កត់ធ្ងន់ថា គ្មាននរណាម្នាក់មានសុវត្ថិភាពទេ រហូតដល់ មនុស្សគ្រប់គ្នាមានសុវត្ថិភាព។ អ្នកនាំពាក្យក្រសួងសុខាភិបាលថៃ លោក Rungruang Kitpati បានលើកឡើងគោលការណ៍ចាក់ វ៉ាក់សាំងធ្វើឡើងដោយមានការយល់ព្រម គ្មានការបង្ខិតបង្ខំ និងដោយគ្មានការរើសអើងជាតិសាសន៍ អ្វីឡើយ។ បច្ចុប្បន្ននេះ ជនបរទេសដែលរស់នៅថៃរយៈពេលវែងមានប្រមាណ៣លាននាក់ក្នុង ចំណោមប្រជាជនថៃសរុបជាង៧០លាននាក់។ បើតាមលោក Opas ជនបរទេសដែលចង់ចាក់វ៉ាក់សាំង អាចទាក់ទងទៅស្ថានទូតខ្លួនប្រចាំនៅថៃ ដើម្បីទទួលបានវ៉ាក់សាំងបង្ការជំងឺកូវីដ-១៩។ ពួកគេ ក៏អាចទាក់ទងទៅកាន់មន្ទីរពេទ្យដោយផ្ទាល់ ដើម្បីទទួលបានការចាក់វ៉ាក់សាំងដែរ ប៉ុន្តែពួកគេមិនទាន់អាចចុះឈ្មោះតាមកម្មវិធីក្នុងទូរស័ព្ទដៃដូច ជនជាតិថៃនោះទេ។ ក្រសួងការបរទេសថៃកំពុងប្រឹងប្រែងដើម្បីឱ្យជនបរទេសអាចប្រើប្រាស់កម្មវិធីចុះ ឈ្មោះចាក់វ៉ាក់សាំងតាមទូរស័ព្ទដៃនេះដែរ។ ដើម្បីការពារការរីករាលដាលនៃជំងឺកូវីដ-១៩ ថៃចាំបាច់ត្រូវចាក់វ៉ាក់សាំងឱ្យប្រជាជនប្រហែល៥០ លាននាក់គិតទាំងជនបរទេស។ នេះបើតាមការផ្សាយរបស់កាសែតបាងកកប៉ុស្តិ៍នៅថ្ងៃទី៧ ខែឧសភា ។ យ៉ាងណាមិញ កម្មវិធីចាក់វ៉ាក់សាំងថ្នាក់ជាតិរបស់រដ្ឋាភិបាលថៃនៅមិនទាន់បានចាប់ផ្តើម នៅឡើយទេ ។ មានតែបុគ្គលិកជួរមុខប៉ុណ្ណោះដែលទទួលបានការចាក់វ៉ាក់សាំង ដោយប្រើប្រាស់វ៉ាក់សាំងរបស់ Sinovac ចំនួន២,៥លានដូស។ ប្រភពវ៉ាក់សាំងដ៏ធំរបស់ថៃ គឺវ៉ាក់សាំងរបស់ក្រុមហ៊ុន AstraZeneca ដែលថៃនឹងចាប់ផ្តើមផលិតឡើងដោយខ្លួនឯងចាប់ពីខែមិថុនាទៅ៕	រដ្ឋាភិបាលថៃ នៅថ្ងៃទី៦ ខែឧសភា បានប្រកាសថា ជនបរទេស៣លាននាក់ដែលរស់នៅថៃ មានសិទ្ធិ គ្រប់គ្រាន់ដើម្បីទទួលការចាក់វ៉ាក់សាំងបង្ការជំងឺកូវីដ-១៩ ដូចជនជាតិថៃដែរ ព្រោះថៃមានគោលដៅ ចាក់វ៉ាក់សាំងឱ្យប្រជាជនឱ្យបានទូទាំងប្រទេស។
ផ្អែកលើវចនានុក្រម សម្តេចព្រះសង្ឃរាជ ជួន ណាតដដែល ពាក្យ«ខេត្ត»និង«ខែត្រ» មានន័យថា ជាតំបន់ ភាគផែនដីដែលបែងជាកន្លែងៗ។ ឧទាហរណ៍៖ ខេត្តកំពង់ចាម, ខេត្តស្វាយរៀង, ខេត្តកណ្តាល ជាដើម៕	អ្នកអានខ្លះនៅតែមានចម្ងល់ថារវាងពាក្យទាំងពីរនេះ តើសរសេរមួយណាទើបត្រឹមត្រូវជាង។ វចនានុក្រមសម្តេចព្រះសង្ឃរាជ ជួន ណាត បានបញ្ជាក់នូវពាក្យ«ខេត្ត»ឬ«ខែត្រ»អាចប្រើមួយណាក៏បាន។ តែតាំងពីដើមមក សាធារណជននិយមប្រើពាក្យ «ខេត្ត» នេះច្រើនជាង។
បើតាមប្រមុខរដ្ឋាភិបាល ស្ត្រីដែលបម្រើការងារជាមន្ត្រីរាជការស៊ីវិល,នគរបាល និងកងទ័ព មានចំនួន៩២១៩៨នាក់ ដោយក្នុងនោះស្ត្រីជាមន្ត្រីរាជការស៊ីវិល មាន៨២៥១៧នាក់ ដែលភាគច្រើនជាគ្រូបង្រៀន និងគ្រូពេទ្យ។ ក្នុងចំណោមស្ត្រីជាង៩ម៉ឺននាក់នេះ ស្ត្រីដែលមានលទ្ធភាពពពោះមានចំនួន១០ភាគរយ ដែលស្មើ១០៨៤៤នាក់។ គួរបញ្ជាក់ថា កន្លងមករដ្ឋាភិបាល ក៏បានដាក់ចេញគោលនយោបាយផ្ដល់ថវិកាឧបត្ថម្ភ ដល់កម្មការិនីរោងចក្រទូទាំងប្រទេស ដែលសម្រាលកូនម្នាកទទួលបានថវិកា ៤០ម៉ឺនរៀល ,កូនភ្លោះ៨០ម៉ឺនរៀល និងកូនភ្លោះ៣នាក់ ១លាន២០ម៉ឺនរៀលផងដែរ នៅឆ្នាំ២០១៨ខាងមុខនេះ។ រដ្ឋាភិបាល ត្រៀមកញ្ចប់ថវិកាជាតិ១០លានដុល្លារសម្រាប់ជួយទ្រទ្រង់ដល់ការសម្រាលកូនរបស់កម្មការិនីរោងចក្រនេះ៕	ភ្នំពេញ៖ សម្ដេចនាយករដ្ឋមន្ត្រី ហ៊ុន សែន ប្រកាសផ្ដល់ប្រាក់ឧបត្ថម្ភដល់មន្ត្រីរាជការស៊ីវិល,នគរបាល និងកងទ័ពជាស្ត្រី សម្រាប់ទ្រទ្រង់ការសម្រាលកូនរបស់ពួកគេ នៅឆ្នាំ២០១៨។ ថ្លែងក្នុងពិធីប្រគល់សញ្ញាបត្រដល់និស្សិតសាកលវិទ្យាល័យ ឯកទេសនៃកម្ពុជា (CUS) នៅព្រឹកថ្ងៃទី៩ តុលានេះ សម្ដេច ហ៊ុន សែន បាននិយាយថា រដ្ឋាភិបាលបានរៀបចំកញ្ចប់ថវិកា ផ្ដល់ជូនស្ត្រីដែលសម្រាលបានកូនម្នាក់ ទទួលបានថវិកា ៨០ម៉ឺនរៀល ,សម្រាលបានកូនភ្លោះ ១លាន៦សែនរៀល និងកូនភ្លោះបីនាក់ ២លាន៤សែនរៀល។
«ហាណូយ និងទីក្រុង ហូជីមិញ ត្រូវតែត្រួតពិនិត្យ និងធ្វើបច្ចុប្បន្នភាពផែនការដើម្បីប្រយុទ្ធប្រឆាំងនឹងវីរុស ហើយត្រូវតែត្រៀមលក្ខណៈរួចរាល់សម្រាប់សេណារីយ៉ូបិទទីក្រុង»។ នាយករដ្ឋមន្ត្រីវៀតណាម ង្វៀន ស៊ួនហ្វុក បញ្ជាក់បែបនេះក្នុងសេចក្តីថ្លែងការណ៍មួយនៅថ្ងៃទី៣០ ខែមីនា។ តាមការចុះផ្សាយរបស់ទីភ្នាក់ងារព័ត៌មាន AFP ប្រមុខរដ្ឋាភិបាលរូបនេះ សង្កត់ធ្ងន់ថា វៀតណាមបានឈានដល់ដំណាក់ការកំពូលនៃការឆ្លងរាតត្បាត ហើយដូច្នេះទីក្រុងសំខាន់ៗ ត្រូវតែពន្លឿនក្នុងការដាក់ចេញចំណាត់ការពួកកេ។ រដ្ឋាភិបាលវៀតណាម បានដាក់ចេញបញ្ជាឲ្យបញ្ឈប់ជើងហោះហើរក្នុងស្រុក, កាត់បន្ថយជើងហោះហើរក្នុងស្រុក, ផ្អាកការជួបជុំសាធារណៈ និងបិទសេវាកម្មមិនចាំបាច់ជាបណ្តោះអាសន្នរហូតដល់ថ្ងៃទី១៥ ខែមេសា។ ទន្ទឹមនេះ វៀតណាម ក៏ដាក់ចេញចំណាត់ការធ្វើចត្តាឡីស័កនិងតាមរកម៉ឺនម៉ាត់បំផុត ខណៈករណីឆ្លងភាគច្រើនជាការនាំចូលដោយពលរដ្ឋវៀតណាមមកពីក្រៅប្រទេស និងជនបរទេស។ សូមបញ្ជាក់ថា គិតត្រឹមថ្ងៃចន្ទ ៣០ ខែមីនា វៀតណាម មានករណីឆ្លងសរុប ១៩៤ករណីហើយ ក្នុងនោះ ៥៤នាក់ បានជាសះស្បើយ។ នេះបើតាមក្រសួងសុខាភិបាលវៀតណាម។ យ៉ាងណាមិញ វៀតណាមពុំទាន់មានករណីស្លាប់ដោយសារ COVID-19 នៅឡើយតែ។ ម្យ៉ាងទៀត មនុស្សជាង៧៥០០០នាក់ ត្រូវបានដាក់នៅដាច់ដោយឡែក ខណៈរដ្ឋាភិបាលមានបំណងកម្រិតករណីឆ្លងទាបជាង១០០០ករណី៕	នាយករដ្ឋមន្ត្រីវៀតណាម ង្វៀន ស៊ួនហ្វុក បានស្នើសុំឲ្យទីក្រុងសំខាន់ៗត្រៀមលក្ខណៈសម្រាប់លទ្ធភាពនៃការបិទ (lockdown) ក្នុងគោលដៅបញ្ឈប់ការរីករាលដាល COVID-19 ។ ការលើកឡើងពីលទ្ធភាពបិទក្រុងបែបនេះ ធ្វើឡើងខណៈករណីឆ្លង COVID-19 នៅប្រទេសក្នុងតំបន់អាស៊ីអាគ្នេយ៍មួយនេះ ឈានដល់ជិត២០០ករណីហើយ។
ម្ចាស់ក្សត្រី Margrethe ទី២ បានប្រកាសដាក់រាជ្យភ្លាមៗនៅក្នុងសុន្ទរកថាតាមទូរទស្សន៍មួយនៅថ្ងៃទី៣១ ខែធ្នូ ដោយលើកឡើងពីបញ្ហាព្រះជន្ម និងសុខភាព។ ម្ចាស់ក្សត្រីដែលមានព្រះជន្ម៨៣ វស្សា មានព្រះបន្ទូលថា ៖« ក្នុងរយៈពេលពីរសប្តាហ៍ទៀត នឹងគម្រប់ខួប ៥២ឆ្នាំចាប់តាំងពីខ្ញុំបានកាន់តំណែងជាព្រះមហាក្សត្រិយានីនៃប្រទេសដាណឺម៉ាក ។ ផ្អែកតាមពេលវេលា មនុស្សមិនអាចទទួលយកការងារដូចពីមុនបានទេ។ នៅថ្ងៃទី ១៤ ខែមករា ឆ្នាំ២០២៤ គឺ ៥២ឆ្នាំបន្ទាប់ពីការឡើងសោយរាជ្យពីបិតាជាទីស្រឡាញ់របស់ខ្ញុំ ខ្ញុំនឹងដាក់រាជ្យ ហើយប្រគល់រាជបល្ល័ង្កដល់កូនប្រុសរបស់ខ្ញុំ គឺព្រះអង្គម្ចាស់ Frederik»។ បន្ទាប់ពីម្ចាស់ក្សត្រី Elizabeth ទី២ បានទទួលមរណភាពនៅឆ្នាំ២០២២ ម្ចាស់ក្សត្រី Margrethe ទី២ជាមហាក្សត្រីតែមួយគត់នៅអឺរ៉ុប និងលើពិភពលោក។ ព្រះអង្គ ត្រូវគេបានសរសើរចំពោះការធ្វើទំនើបកម្មគ្រួសាររាជវង្សដាណឺម៉ាក។ កន្លងមក ម្ចាស់ក្សត្រី Margrethe ទី២បានបញ្ជាក់ម្តងហើយម្តងទៀតថា ទ្រង់នឹងមិនដាក់រាជ្យឡើយ។ ប៉ុន្តែបន្ទាប់ការវះកាត់កាលពីខែកុម្ភៈកន្លងទៅ បានធ្វើឱ្យព្រះអង្គពិចារណាអំពីអនាគត។ ព្រះមហាក្សត្រិយានីបានមានបន្ទូលថា ៖ «បច្ចុប្បន្ននេះជាពេលត្រឹមត្រូវហើយឬនៅក្នុងការប្រគល់ការទទួលខុសត្រូវដល់មនុស្សជំនាន់ក្រោយ»។ ម្ចាស់ក្សត្រី Margrethe ទី២ដែលល្បីល្បាញដោយសារទេពកោសល្យសិល្បៈទទួលបានប្រជាប្រិយភាពយ៉ាងខ្លាំងពីប្រជាជន។ ។ ជាមួយនឹងភ្នែកពណ៌ខៀវភ្លឺចែងចាំង ស្នាមញញឹមដ៏ភ្លឺស្វាង និងបុគ្គលិកលក្ខណៈរួសរាយ និងកំប្លែង ម្ចាស់ក្សត្រី Margretheទី២ បានបន្សល់ទុកនូវសញ្ញាណជាច្រើនចំពោះវប្បធម៌ដាណឺម៉ាក។ ក្នុងនាមជាវិចិត្រករ និងអ្នករចនា ទ្រង់បានធ្វើការជាច្រើនដងជាមួយ Royal Danish Ballet និង Royal Danish Theatre។ ព្រះអង្គធ្លាប់បានសិក្សានៅសាកលវិទ្យាល័យ Cambridge របស់អង់គ្លេស និងសាកលវិទ្យាល័យ Sorbonne នៅបារាំង ហើយមានជំនាញភាសាអង់គ្លេស បារាំង អាល្លឺម៉ង់ និងស៊ុយអែត។ ចំណែកព្រះអង្គម្ចាស់ Frederik ដែលនឹងត្រូវស្នងរាជ្យមានព្រះជន្ម ៥៥ឆ្នាំដែលជាតំណាងនៃរបបរាជានិយមដាណឺម៉ាកទំនើប និងសេរីនិយម ។ ព្រះអង្គយកចិត្តទុកដាក់យ៉ាងខ្លាំងចំពោះបរិស្ថាន និងធ្វើការដើម្បីស្វែងរកដំណោះស្រាយចំពោះវិបត្តិអាកាសធាតុ៕	ម្ចាស់ក្សត្រីដាណឺម៉ាក Margrethe ទី២ដែលជាស្តេចសោយរាជ្យយូរជាងគេនៅអឺរ៉ុបបានប្រកាសដាក់រាជ្យនៅថ្ងៃទី១៤ ខែមករាខាងមុខ ហើយប្រគល់រាជបល្ល័ង្កបន្តទៅរជ្ជទាយាទព្រះអង្គម្ចាស់ Frederik ។
សូមស្តាប់ប្រសាសន៍របស់លោក អៀង សុធារ៉ា សហស្ថាបនិកនៃក្រុមហ៊ុនអារ៉ាខាវ៉ា៖ យោងតាមការអះអាងរបស់លោក អៀង សុធារ៉ា ការស្វែងរកព័ត៌មានអំពីអចលនទ្រព្យ ប្រវត្តិរបស់អ្នកលក់ ឬប្រវត្តិរបស់ក្រុមហ៊ុនលក់អចលនទ្រព្យ សុទ្ធតែរឿងចាំបាច់សម្រាប់អ្នកទិញ។ នោះគឺដើម្បីចៀសវាងការខាតបង់ពេលវេលា ប្រាក់កាស នៅថ្ងៃអនាគត។ លោក សុធារ៉ា បានទាញចំណាប់អារម្មណ៍សាធារណជនថា នៅក្នុងដំណាក់កាលនៃការអភិវឌ្ឍប្រទេសមួយ វាតែងមានក្រុមអ្នកជំនួញល្អដែលទាញយកផលចំណេញតាមមធ្យោបាយត្រឹមត្រូវ និងក្រុមមនុស្សអាក្រក់ដែលគិតតែពីផលប្រយោជន៍រយៈពេលខ្លី។	លោក អៀង សុធារ៉ា គឺជាសហស្ថាបនិកនៃក្រុមហ៊ុន អារ៉ាខាវ៉ា (Arakawa) ដែលកំពុងសាងសង់លំនៅដ្ឋានដែលមានតម្លៃសមរម្យសម្រាប់អ្នកដែលមានចំណូលទាប។ លោក សុធារ៉ា លើកទឹកចិត្តឲ្យពលរដ្ឋទូទៅបង្កើនចំណេះដឹងមូលដ្ឋានមួយចំនួន បើសិនជាពួកគេចង់ទិញលំនៅដ្ឋាន និងដីធ្លី។ «ការទិញដី វាខុសពីការទិញផ្ទះជាមួយដី។ ការទិញផ្ទះទាប វាខុសពីការទិញផ្ទះសង់ខ្ពស់។ យើងមិនមែនជាអ្នកជំនាញទេ តែយើងត្រូវចេះដឹងមូលដ្ឋានមួយចំនួន»។ នេះជាការបញ្ជាក់របស់លោក អៀង សុធារ៉ា ដែលអះអាងបន្ថែមថា លោកពេញចិត្តនឹងចែករំលែងចំណេះទាំងនេះជាមួយនឹងយុវជន បើសិនជាពួកគេចង់បាន។
ដើម្បីឆ្លើយតបទៅនឹងការរិះគន់មួយចំនួនរបស់មហាជនពាក់ព័ន្ធទៅនឹងការជ្រើសរើសកីឡាករឲ្យចូលរួមក្នុងក្រុមជម្រើសជាតិកម្ពុជា និងក្រុម Cambodian All Star លោក Leonardo Vitorino គ្រូបង្វឹកក្រុមជម្រើសជាតិកម្ពុជាបានបញ្ជាក់ពីគោលបំណងថា លោកមកទីនេះ គឺដើម្បីដឹកនាំ និងអភិវឌ្ឍន៍ក្រុមជម្រើសជាតិកម្ពុជាឲ្យកាន់តែរីកចម្រើន។ លោកបន្តថា ការជ្រើសរើសកីឡាករត្រូវតែមានការផ្លាស់ប្តូរ ដើម្បីឲ្យក្រុមជម្រើសជាតិកាន់តែមានភាពប្រសើរឡើង ហើយការផ្លាស់ប្តូរនេះទៀតសោត ដោយពឹងផ្អែកលើបច្ចេកទេស ក៏ដូចជាតិចនិករបស់កីឡាករក្នុងអំឡុងពេលហ្វឹកហាត់ និងការប្រកួតជាក់ស្តែងនៅលើទីលាន។ ក្នុងសន្និសីទសារព័ត៌មានបង្ហាញឈ្មោះក្រុមកីឡាករជម្រើសជាតិកម្ពុជាដើម្បីត្រៀមប្រកួតមិត្តភាពអន្តរជាតិជាមួយក្រុមឥណ្ឌូនេស៊ីនៅថ្ងៃទី៨ មិថុនា និងការប្រកួតផ្លូវការជាមួយអាហ្គានីស្ថានកាលពីព្រឹកថ្ងៃទី២៩ ខែឧសភា គ្រូបង្វឹកជនជាតិប្រេស៊ីលលោក Leonardo Vitorino បានបញ្ជាក់ថា៖«ប្រធានសហព័ន្ធកីឡាបាល់ទាត់កម្ពុជា នាំខ្ញុំមកទីនេះ ដើម្បីធ្វើការផ្លាស់ប្តូរបាល់ទាត់នៅកម្ពុជា ដូច្នេះខ្ញុំមកនេះ គឺដើម្បីធ្វើការឲ្យកម្ពុជា និងដើម្បីធ្វើឲ្យក្រុមជម្រើសជាតិកម្ពុជាកាន់តែមានការរីកចម្រើន មិនមែនខ្ញុំមកធ្វើការឲ្យប្រទេសណាមួយ ឬប្រទេសប្រេស៊ីលរបស់ខ្ញុំនោះទេ»។ ជាមួយគ្នានេះ គ្រូបង្វឹកជនជាតិប្រេស៊ីលរូបនេះ បានស្នើរដល់អ្នកគាំទ្រ និងថ្នាក់ដឹកនាំក្លិបមួយចំនួនឲ្យបញ្ឈប់ការរិះគន់តាមប្រព័ន្ធបណ្តាញសង្គមផ្សេងៗពាក់ព័ន្ធទៅនឹងការជ្រើសរើស ដាក់ ឬដកកីឡាករក្នុងក្រុមជម្រើសជាតិ និងក្រុម Cambodian All Stars។ លោកបានបញ្ជាក់ថា ការផ្លាស់ប្តូរកីឡាករច្រើនរាល់ពេលប្រមូលផ្តុំ ដោយសារលោកមានទស្សនវែងឆ្ងាយនៅពេលខាងមុខ មិនមែនផ្តោតទៅលើជ័យជម្នះតែមួយប្រកួតចំពោះមុខនោះទេ។ ហើយលោកបានចាត់ទុកអ្នកគាំទ្រជាចលករមួយដ៏សំខាន់ក្នុងការជួយជំរុញឲ្យវិស័យកីឡាបាល់ទាត់កម្ពុជាទទួលជ័យជម្នះ និងរីកចម្រើននាថ្ងៃអនាគត៕	នាសន្និសីទសារព័ត៌មានបង្ហាញឈ្មោះក្រុមកីឡាករជម្រើសជាតិកម្ពុជាកាលពីព្រឹកថ្ងៃទី២៩ ខែឧសភា នៅវិមានពហុកីឡដ្ឋានជាតិ គ្រូបង្វឹកក្រុមជម្រើសជាតិកម្ពុជាលោក Leonardo Vitorino បានបញ្ជាក់ពីគោលបំណងការមកកាន់កម្ពុជាថា លោកទីនេះ គឺដើម្បីធ្វើការឲ្យកម្ពុជា មិនមែនធ្វើការដើម្បីប្រទេសរបស់ខ្លួន ឬប្រទេសដទៃនោះឡើយ។ ការអះអាងបែបនេះ គឺដើម្បីឆ្លើយតមទៅនឹងការរិះគន់មួយចំនួនពាក់ព័ន្ធទៅនឹងការផ្លាស់ប្តូរកីឡាករនៅក្នុងបញ្ជីក្រុមកីឡាករជម្រើសជាតិ និងក្រុម Cambodian All Stars ដែលបានបង្ហាញកាលពីពេលថ្មីៗ។
អត្ថបទទាក់ទង ខែមិថុនា៖ គ្រូបង្វឹកឆ្នើមបានលើ លោក ស៊ុំ វណ្ណា ខណៈ Privat ឈ្នះពានកីឡាករឆ្នើមលើកទីពីរ គណៈកម្មប្រកួតបាល់ទាត់ជាតិកម្ពុជា(CNCC)បានវាយតម្លៃឲ្យកីឡាករ ចាន់ វឌ្ឍនាកា ក្លាយជាកីឡាករលេងល្អជាងគេក្នុងពានរង្វាន់ក្របខណ្ឌមិត្តហ្វូនខេមបូឌានលីគប្រចាំខែកក្កដា ឆ្នាំ២០១៩។ ការវាយតម្លៃបែបនេះ ធ្វើឡើយក្រោយ វឌ្ឍនាកា រកបាន៤គ្រាប់សម្រាប់ការបង្ហាញខ្លួន៤លើកនៅខែកក្កដា។ នាជំនួបបឹងកេតស្មើ ៤-៤ ជាមួយភ្នំពេញក្រោននៅកីឡដ្ឋាន R.S.N កាលពីថ្ងៃទី៦ កក្កដា កីឡាករ ចាន់ វឌ្ឍនាកា សម្រេចបានពីរគ្រាប់ម្នាក់ឯង ដោយបានក្លាយជាកីឡាករឆ្នើមប្រចាំការប្រកួត។ បន្ទាប់មករូបគេសម្រេចបាន១គ្រាប់ក្នុងជ័យជម្នះ ៤-០ របស់បឹងកេតលើអគ្គិសនីកម្ពុជា នាជំនួបសប្តាហ៍ទី១៥ កាលពីថ្ងៃទី១៣ កក្កដា មុនជួយឲ្យបឹងកេតស្មើ ១-១ ជាមួយអង្គរថាយហ្គឺរលើទឹកដីខ្លួន នាជំនួបសប្តាហ៍ទី១៦នៅថ្ងៃទី២០ ខែកក្កដា ឆ្នាំ២០១៩ ដោយពេលនោះ វឌ្ឍនាកា ជាប់ជាកីឡាករឆ្នើមប្រចាំការប្រកួត។ ជាមួយគ្នានេះលោក Akeeb Tunji Ayoyinka ដែលក្លិបវិសាខាតែងតាំងឲ្យធ្វើជាគ្រូបង្វឹកបណ្តោះអាសន្នជំនួសលោក ហុក សុជីវ័ន ត្រូវបាន CNCC វាយតម្លៃឲ្យឈ្នះពានរង្វាន់គ្រូបង្វឹកល្អប្រចាំខែកក្កដា។ ការទទួលបានពានរង្វាន់គ្រូបង្វឹកល្អនេះ ធ្វើឡើងក្រោយគ្រូបង្វឹកនីហ្សេរីយ៉ារូបនេះ ដឹកនាំវិសាខាឈ្នះ៤ប្រកួតជាប់គ្នាក្នុងខែកក្កដា ដោយយកឈ្នះសូលទីឡូអង្គរ ៣-២ គីរីវង់សុខសែនជ័យ ៤-១ ភ្នំពេញក្រោន ៤-៣ និងឈ្នះអគ្គិសនីកម្ពុជា ៧-០។ បច្ចុប្បន្នវិសាខាស្ថិតនៅលេខរៀងទី៣មាន៤៤ពិន្ទុ ដោយមានគម្លាត៨ពិន្ទុពីក្រុមកំពូលតារាងព្រះខ័នរាជស្វាយរៀង ដែលមាន៥២ពិន្ទុ។ ដោយឡែកកីឡាករ សារី ម៉ាត់ណូរ៉ូទីន បានឈ្នះពានរង្វាន់ជាកីឡាករស៊ុតបញ្ចូលទីលឿនជាងគេប្រចាំខែកក្កដា បន្ទាប់ពីរូបគេរកគ្រាប់បាល់ឲ្យវិសាខាត្រឹម១នាទីក្នុងតង់ទី១ នាជំនួបដែលវិសាខាយកឈ្នះសូលទីឡូអង្គរ ៣-២៕	ខ្សែប្រយុទ្ធឆ្នើមរបស់បឹងកេត ចាន់ វឌ្ឍនាកា និងលោក Akeeb Tunji Ayoyinka គ្រូបង្វឹកស្តីទីរបស់វិសាខា បានឈ្នះពានរង្វាន់កីឡាករនិងគ្រូបង្វឹកល្អប្រចាំខែកក្កដា។ ចំណែកកីឡាករ សារី ម៉ាត់ណូរ៉ូទីន ជាប់ជាកីឡាករទាត់បញ្ចូលទីលឿនជាងគេ។ ពានរង្វាន់ទាំងនេះត្រូវបានប្រគល់ជូនក្នុងជំនួបរវាងបឹងកេតជាមួយវិសាខា កាលពីថ្ងៃអាទិត្យទី១៨ សីហា នៅកីឡដ្ឋានខេមបូឌាអ៊ែរវ៉េ។
កញ្ញា ព្រំ សំណាង ជាកម្មការិនីរោងចក្រផ្នែកកាត់ដេរនៅរោងចក្រមួយកន្លែងក្នុងខណ្ឌពោធិ៍សែនជ័យ រាជធានីភ្នំពេញ មានការសោកស្តាយដែលមិនអាចទៅលេងស្រុកកំណើតនៅខេត្តកំពតនាថ្ងៃចូលឆ្នាំខ្មែរនេះ។ ប៉ុន្តែអ្វីដែលធ្វើឲ្យកញ្ញារឹតតែសោកស្តាយទៅទៀតនោះ គឺកញ្ញា មិនមានថវិកាសម្រាប់ផ្ញើជូនដល់ឪពុកម្តាយ និងសាច់ញាតិនៅស្រុកកំណើតឡើយ ដោយសារតែរោងចក្ររបស់កញ្ញាមិនមានការថែមម៉ោងសម្រាប់ឲ្យកញ្ញាបន្តធ្វើការសន្សំថវិកា។ កញា ព្រំ សំណាង រៀបរាប់ថា៖«តាំងពីផ្ទុះជំងឺកូវីដ-១៩ហ្នឹងមក ខ្ញុំធ្វើការអត់សូវបានថែមម៉ោង ពេលបើកលុយមកគឺបានលុយតិច គ្រាន់តែបើកមកបង់ថ្លៃផ្ទះ ទឹក និងភ្លើងហ្នឹងគឺអស់ហើយ ហើយយើងទុកចាយ ទិញម្ហូប គឺអស់ហើយ។ ខ្ញុំអត់មានលុយឲ្យទៅឪពុកម្តាយសោះ។ តែបើរោងចក្រគាត់មានការថែមម៉ោង គឺយើងបានលុយតិចតួចឲ្យគាត់ដែរ»។ កញ្ញា ព្រំ សំណាង ប្រាប់ថា ថ្វីដ្បិត កញ្ញា មិនមានថវិកាសម្រាប់ផ្ញើជូនដល់ឪពុកម្តាយ ប៉ុន្តែឪពុកម្តាយរបស់កញ្ញាក៏មិនមានការអាក់អន់ស្រពន់ចិត្តឡើយ គឺមានតែបង្ហាញក្តីបារម្ភចំពោះកញ្ញាដែលនៅធ្វើការនៅររាជធានីភ្នំពេញទៅវិញទេ។ សម្រាប់កម្មការិនីម្នាក់ទៀត គឺអ្នកស្រី កេត សារ៉ាត់ ក៏មិនខុសគ្នាពីកញ្ញា ព្រំ សំណាងដែរ។ ជាអ្នកចំណាកស្រុកពីខេត្តតាកែវមកធ្វើការជាកម្មការិនីរោងចក្រកាត់ដេរមួយកន្លែងនៅរាជធានីភ្នំពេញអ្នកស្រី កេត សារ៉ាត់ បាននិយាយថា អ្នកស្រីមិនដែលខកខានផ្ញើលុយទៅអ្នកផ្ទះនៅស្រុកកំណើតឡើយនាបុណ្យចូលឆ្នាំខ្មែរ ប៉ុន្តែ សម្រាប់ឆ្នាំ អ្នកស្រី ខកខាន ដោយសាររោងចក្ររបស់អ្នកស្រីផ្អាកឲ្យកម្មករធ្វើការមួយរយៈ ទើបធ្វើឲ្យអ្នកស្រីបង្វែរលុយទាំងអស់ទៅលើការផ្គត់ផ្គង់ជីវភាពប្រចំាថ្ងៃរបស់អ្នកស្រី រហូតទម្រាំដល់ថ្ងៃចូលធ្វើការវិញ។ អ្នកស្រី និយាយថា៖«ជារៀងរាល់ឆ្នាំឲ្យតែបុណ្យទាន គឺខ្ញុំតែងតែជូនលុយពួកគាត់ ប៉ុន្តែចូលឆ្នាំខ្មែរឆ្នាំនេះ អត់មានលុយជូនពួកគាត់ទេ គឺមានតែពួកគាត់ផ្ញើជាអង្ករមកវិញសម្រាប់សម្រួលជីវភាពរាល់ថ្ងៃរបស់ខ្ញុំ»។ ចំណែក កញ្ញា បូ នី ដែលជាកម្មការិនីរោងចក្រមួយកន្លែងនៅរាជធានីភ្នំពេញ លើកឡើងថា កញ្ញា ក៏ជួបបញ្ហាការងារដែរ ប៉ុន្តែកញ្ញា នៅតែមានចិត្តចង់ផ្ញើលុយបន្តិចបន្តិចទៅឪពុកម្តាយនៅស្រុកកំណើត បើទោះបីខ្លួនមានការខ្វះខាតយ៉ាងណាក្តី។ កញ្ញា បូ នី ដែលមានស្រុកកំណើតនៅខេត្តស្វាយរៀង និយាយថា៖«ការពិតទៅ ឪពុកម្តាយខ្ញុំមិនចង់ឲ្យខ្ញុំផ្ញើលុយទៅគាត់ទេ ប៉ុន្តែនេះជាទឹកចិត្តរបស់ខ្ញុំសម្រាប់ជូនគាត់នៅថ្ងៃបុណ្យទាន។ គាត់ថាឲ្យខ្ញុំទុកលុយហ្នឹងទៅ បើខ្ញុំពិបាក ប៉ុន្តែខ្ញុំថាអត់ទេគឺត្រូវតែជូនពួកគាត់ ទោះបីតិចក្តី ច្រើនក្តី»។ ទោះបីកម្មការិនីទាំងបីនាក់ខាងលើនេះ សុទ្ធតែអះអាងថា ពួកគេ តែងតែបង្ហាញក្តីនឹករលឹកទៅ ក្រុមគ្រួសារ តាមរយៈវីដេអូខលនៃបណ្តាញសង្គម ដូចជា ហ្វេសប៊ុក ជាដើម។ បុណ្យចូលឆ្នាំខ្មែរ ប្រារព្ធឡើងនៅថ្ងៃទី១៤-១៦ ខែមេសា ឆ្នាំ២០២១។ ក្នុងពិធីបុណ្យចូលឆ្នាំខ្មែរលើកនេះ រដ្ឋាភិបាល មិនអនុញ្ញាតឲ្យប្រជាពលរដ្ឋធ្វើដំណើរឆ្លងរាជធានី-ខេត្តឡើយ និងអំពាវនាវឲ្យប្រជាពលរដ្ឋ រៀបចំពិធីជួបជុំក្នុងផ្ទះរៀងៗខ្លួន ដោយចៀសវាងចេញក្រៅនិងជួបជុំស៊ីផឹក ដើម្បីទបស្កាត់ការរាលដាលជំងឺកូវីដ-១៩៕	ភ្នំពេញ៖ កម្មកររោងចក្រខ្លះដែលជួបវិបត្តិដោយសារជំងឺកូវីដ-១៩មានការនឹករំលឹកដល់ក្រុមគ្រួសារ និងសាច់ញាតិនៅស្រុកកំណើត និងសោកស្តាយដែលមិនមានថវិកាសម្រាប់ផ្ញើទៅក្រុមគ្រួសាររបស់ពួកគេនាថ្ងៃបុណ្យចូលឆ្នាំខ្មែរ។
លោកស្រី ឆាយ ស៊ីវលីនប្រធានសមាគមទេសចរណ៍កម្ពុជា (CATA) ស្នើរដ្ឋាភិបាលទម្លាក់កម្ចីដល់សហគមន៍ទូកទេសចរណ៍ ដើម្បីឱ្យពួកគេអាចផ្ដល់សេវាកម្មដែលមានផាសុកភាព។ការជិះទូកនៅបឹងទន្លេសាបឬតំបន់ព្រៃលិចទឹក ជាសកម្មភាពទេសចរណ៍មួយដែលមានភាពទាក់ទាញយ៉ាងខ្លាំង ទេសចរអាចមើលឃើញជីវភាពរស់នៅរបស់ប្រជាជននៅជាប់បឹងទន្លេសាបហើយបន្តដំណើរបន្តិចទៀតអ្នកទេសចរនឹងឃើញព្រៃលិចទឹក និងសម្រស់ផ្ទៃទឹកដាច់កន្ទុយភ្នែក។ប៉ុន្តែមុននឹងបានទៅដល់ទេសចរត្រូវទ្រាំនឹងសំឡេងម៉ាស៊ីនទូកដែលលាន់ឮរំពង។ចំណែកកន្លែងអង្គុយ ក៏មិនសូវមានផាសុកភាព ព្រោះកៅអីទាំងនោះមានសភាពចាស់ៗ។ លោកស្រី ឆាយ ស៊ីវលីន ប្រធានសមាគមទេសចរណ៍កម្ពុជា(CATA) បានឮពាក្យរិះគន់ពីទេសចរយ៉ាងញឹកញយជុំវិញសេវាកម្មទូកទេសចរណ៍។ ទេសចរជាតិ និងអន្តរជាតិទាំងនោះញញើតនឹងការពាក់អាវពោងដែលចាស់។សំឡេងម៉ាស៊ីនទូកមិនអាចឱ្យពួកគេស្ដាប់ការរៀបរាប់របស់មគ្គទេសក៍ទេសចរ។ កម្លាំងម៉ាស៊ីនបានបាចទឹកដាក់ពួកគេផងដែរ។បញ្ហាទាំងនោះបានធ្វើឱ្យទេសចរមួយចំនួនជិនណាយក្នុងការប្រើប្រាស់សេវាទូកទេសចរណ៍។បើតាមលោកស្រី ឆាយ ស៊ីវលីនសហគមន៍ទូកទេសចរណ៍ ឬអ្នករកស៊ីដឹកទេសចរដោយទូក មិនមានលទ្ធភាពផ្លាស់ប្ដូរសម្ភារៈល្អៗសម្រាប់ផ្ដល់សេវាកម្មដែលមានផាសុកភាពដល់ភ្ញៀវទេសចរនោះទេ។ពួកគេបានបាត់ចំណូលជាង២ឆ្នាំដោយសារជំងឺកូវីដ-១៩ហើយសេវាកម្មទូកទេសចរណ៍ក៏មិនមានតម្លៃថ្លៃនោះដែរ។ រូបភាពពី ហ្វេសប៊ុកលោកស្រី ឆាយ ស៊ីវលីន ប្រធានសមាគមទេសចរណ៍កម្ពុជា ជុំវិញបញ្ហានេះ ប្រធានCATA ស្នើរដ្ឋាភិបាលគិតគូរផ្ដល់ប្រាក់កម្ចីដល់សហគមន៍ទូកទេសចរណ៍ទាំងនោះជាពិសេសក្នុងខេត្តសៀមរាប។ «រដ្ឋគួរបែកចែកកម្ចីឬទម្លាក់ថវិកាបន្ថែមឱ្យទៅសហគមន៍ទូកទេសចរណ៍សម្រាប់ឱ្យគាត់បែងចែកទៅតាមទូកនីមួយៗ។បើដាក់ពាក្យកម្ចីទៅឯកជន គេពិបាកព្រោះទំហំកម្ចីតូច។ ខ្ញុំធ្លាប់ទៅស្រុកគេទូកចាស់ៗគេដូរចេញអស់ហើយ។ កម្ចីត្រឹមទូកមួយ ១ពាន់ដុល្លារពួកគាត់អាចដូរសម្ភារៈល្អៗបានហើយ»។នេះជាការបញ្ជាក់របស់អ្នកជំនាញទេសចរណ៍រូបនេះ។ ការផ្ដល់សេវាកម្មទូកទេសចរណ៍ល្អនឹងរួមចំណែកទាក់ទាញភ្ញៀវអន្តរជាតិឱ្យចំណាយពេលវេលានិងថវិកាច្រើនក្នុងប្រទេសកម្ពុជា។លើសពីនេះទេសចរជាតិកាន់តែច្រើននឹងបានឃើញសម្រស់តំបន់ទេសចរណ៍ក្នុងស្រុក ជាជាងចំណាយថវិកាដើរកម្សាន្តនៅបរទេស។ សូមជម្រាបដែរថារដ្ឋាភិបាលកម្ពុជាសម្រេចអនុវត្តកម្ចី សហហិរញ្ញាប្បទានទឹកប្រាក់១៥០លានដុល្លារសម្រាប់ស្ដារវិស័យទេសចរណ៍។ កម្ចីនេះផ្ដោតលើ សេវាស្នាក់នៅអាហារដ្ឋាន និងអ្នកផ្គត់ផ្គង់ផលិតផលទេសចរណ៍។ ប៉ុន្តែលោកស្រី ឆាយ ស៊ីវលីន ថាទំហំកម្ចីនេះនៅតិចតួចដែលពិបាកនឹងចែកទៅកាន់សហគមន៍ទូកទេសចរណ៍៕ អត្ថបទទាក់ទង រដ្ឋាភិបាលទម្លាក់កម្ចីសហហិរញ្ញប្បទាន ១៥០លានដុល្លារ ទ្រទ្រង់វិស័យទេសចរណ៍	ភ្នំពេញ៖ ការជិះទូកនៅតំបន់ទន្លេសាប ជាផលិតផលទេសចរណ៍សំខាន់មួយ ទាក់ចិត្តភ្ញៀវជាតិ និងអន្តរជាតិ។ប៉ុន្តែទូកចាស់ និងសម្ភារៈចាស់បានរំខានអារម្មណ៍ភ្ញៀវទាំងនោះ។
កសិ-ទេសចរណ៍ ជាការផ្សារភ្ជាប់កសិកម្មទៅនឹងទេសចរណ៍ តាមរយៈការដាំដំណាំ ដើម្បីទាក់ទាញភ្ញៀវទេសចរឲ្យទៅលេងកម្សាន្ត។ មន្ទីរទេសចរណ៍ខេត្តស្ទឹងត្រែង បានបង្កើតកសិ-ទេសចរណ៍ថ្មី ដែលមានរៀបចំកម្មវិធី(ដុតពោត) ដើម្បីទាក់ទាញភ្ញៀវទេសចរ។ លោក អ៊ន ប៉ោ សឿន ប្រធានមន្ទីរទេសចរណ៍ខេត្តស្ទឹងត្រែង បានបញ្ជាក់ថា៖ «ខ្សែសង្វាក់នេះ ប្រជាសហគមន៍ត្រូវតែរួមគ្នាធ្វើឲ្យបានជាប្រចាំ ដើម្បីបង្ហាញពីកសិ-ទេសចរណ៍ថ្មីមួយទៀត ស្របទៅតាមគោលនយោបាយរបស់ក្រសួងទេសចរណ៍។ ហើយនេះជាការល្អសម្រាប់ការទាក់ទាញ និងទទួលបានផលទាំងអស់គ្នា ដោយផ្ទាល់និងប្រយោល តាមរយៈការលក់ផលិតផលភូមិមួយផលិតផលមួយ»។ នេះបើតាមការស្រង់សម្ដីរបស់គេហទំព័រក្រសួងព័ត៌មាន។ ចំណែកឯលោក ឈីវ សុគន្ធថាល កសិករដាំពោត នៅភូមិខាំផាន់ចំណុចខេ បានចាប់អារម្មណ៍នឹងការផ្តួចផ្តើមឲ្យមានកសិ-ទេសចរណ៍នេះឡើង ព្រោះងាយស្រួលរកប្រាក់ចំណូល។ បើតាមលោក អន ជួន មេភូមិខាំផាន់ ចំណុចខេ ប្រជាកសិករ មានការទទួលខុសត្រូវខ្ពស់ចំពោះការដាំដុះដំណាំកសិកម្មនេះ ដោយបានចងក្រងជាសហគមន៍ ដែលមានសមាជិកចំនួន៣៥គ្រួសារ។ លោកមេភូមិ អន ជួន បន្តថា ដំណាំពោតនេះ ត្រូវបានកសិករដាំលើផ្ទៃដីប្រមាណ៣០ហិកតា ដោយទទួលបានផលជាប្រចាំ៕	ភ្នំពេញ៖ មន្ទីរទេសចរណ៍ខេត្តស្ទឹងត្រែង បានបង្កើតកសិ-ទេសចរណ៍ថ្មីមួយ នៅតំបន់ខេ ដែលស្ថិតនៅសង្កាត់សាមគ្គី ក្រុងស្ទឹងត្រែង។ កសិ-ទេសចរណ៍ថ្មីនេះ មានរៀបចំកម្មវិធី(ដុតពោត)ជូនភ្ញៀវ ដើម្បីទាក់ទាញភ្ញៀវទេសចរមកលេងកាន់តែច្រើន។ នេះបើតាមគេហទំព័រក្រសួងព័ត៌មាន។
១.វីតាមីន D វីតាមីន D ជួយឱ្យរាងកាយរបស់យើងស្រូបយកជាតិកាល់ស្យូមដែលមានសារៈសំខាន់សម្រាប់សុខភាពឆ្អឹង។ អាហារដែលផ្ទុកវីតាមីន D មាន៖ .ត្រីខ្លាញ់ .ស៊ុតក្រហម .អាហារមានជីវជាតិដូចជាទឹកដោះគោ ទឹកផ្លែឈើ និងធញ្ញជាតិ ។ ២.ម៉ាញ៉េស្យូម ម៉ាញ៉េស្យូមគឺជាសារធាតុចិញ្ចឹមចាំបាច់មួយដែលមានន័យថាយើងត្រូវតែទទួលបានវាពីអាហារ ឬអាហារបំប៉ន។ ម៉ាញេស្យូមត្រូវបានគេស្គាល់ថា មានសារសំខាន់ចំពោះសុខភាពឆ្អឹង និងផលិតកម្មថាមពលរបស់យើង។ ទោះជាយ៉ាងណាក៏ដោយ ម៉ាញ៉េស្យូមអាចមានអត្ថប្រយោជន៍ច្រើនជាងនេះដូចជា៖ .ធ្វើឱ្យប្រព័ន្ធសរសៃប្រសាទរបស់យើងស្ងប់ និងកាត់បន្ថយស្ត្រេសបន្ទាប់ពីរយៈពេល ៩០ ថ្ងៃ .បន្ធូរបន្ថយបញ្ហាដំណេក .គ្រប់គ្រងមុខងារសាច់ដុំ និងសរសៃប្រសាទ .ធ្វើឱ្យមានតុល្យភាពកម្រិតជាតិស្ករក្នុងឈាម .បង្កើតប្រូតេអ៊ីនឆ្អឹង និង DNA ។ ៣.កាល់ស្យូម ស្ត្រី ចាប់ផ្តើមបាត់បង់ដង់ស៊ីតេឆ្អឹងមុន ហើយការទទួលបានកាល់ស្យូមគ្រប់គ្រាន់តាំងពីដំបូងគឺជាការការពារសារធាតុចិញ្ចឹមដ៏ល្អបំផុតប្រឆាំងនឹងការបាត់បង់នេះ។ អាហារដែលផ្ទុកជាតិកាល់ស្យូមមាន៖ .ធញ្ញជាតិដែលមានជាតិខ្លាញ់ .ទឹកដោះគោ ឈីស និងទឹកដោះគោជូរ .ត្រីប្រៃ .ផ្កាខាត់ណាខៀវ ឫប្រូខូលី និងខាត់ណា .គ្រាប់ផ្លែឈើ .សណ្តែក និងបន្លែក្រៀម ឫសម្ងួត។ ៤.ស័ង្កសី ស័ង្កសីទ្រទ្រង់ប្រព័ន្ធភាពស៊ាំរបស់យើង និងជួយឱ្យរាងកាយរបស់យើង ប្រើប្រាស់កាបូអ៊ីដ្រាត ប្រូតេអ៊ីន និងខ្លាញ់សម្រាប់ថាមពល។ វាក៏ជាជំនួយក្នុងការព្យាបាលមុខរបួសផងដែរ។ អាហារដែលផ្ទុកជាតិស័ង្កសីរួមមាន៖ .អយស្ទ័រ .សាច់គោស៊ីស្មៅ .គ្រាប់ពូជល្ពៅ .spinach .សាច់សរីរាង្គ .អង្ករសំរូប .ស្រូវសាលី។ ៥.ដែក ជាតិដែកគួរតែមាននៅក្នុងវីតាមីនចម្រុះរបស់អ្នក ប៉ុន្តែមិនមែនគ្រប់គ្នាសុទ្ធតែត្រូវការបរិមាណជាតិដែកដូចគ្នានោះទេ។ គុណប្រយោជន៍មួយចំនួននៃជាតិដែករួមមាន៖ .បង្កើនថាមពល .មុខងារខួរក្បាលល្អប្រសើរ .កោសិកាឈាមក្រហមមានសុខភាពល្អ ។ ៦.អាស៊ីតហ្វូលិក អាស៊ីតហ្វូលិក ត្រូវបានគេស្គាល់ថាល្អបំផុតសម្រាប់ជួយដល់ការវិវត្តរបស់ទារក និងការពារពិការភាពពីកំណើត។ ប្រសិនបើអ្នកចង់ឱ្យក្រចកដុះលឿន ឫអ្នកកំពុងប្រយុទ្ធប្រឆាំងនឹងជំងឺធ្លាក់ទឹកចិត្ត ឬ ប្រឆាំងនឹងការរលាក ធាតុផ្សំនេះក៏សំខាន់ផងដែរ។ អាហារដែលផ្ទុកជាតិអាស៊ីតហ្វូលិកមាន៖ .បន្លែស្លឹកបៃតងចាស់ .ផ្លែបឺរ .សណ្តែក .ក្រូចឆ្មា។ ៧.វីតាមីន B-12 វីតាមីន B-12 មានប្រសិទ្ធភាពជួយធ្វើឱ្យសរសៃប្រសាទ និងកោសិកាឈាមរបស់រាងកាយមានសុខភាពល្អ និងជួយបង្កើត DNA ដែលជាសារធាតុហ្សែននៅក្នុងកោសិកាទាំងអស់។ បន្លែ ឬអ្នកបរិភោគបន្លែងាយនឹងកង្វះវីតាមីន B-12 ពីព្រោះប្រភពចំណីអាហារភាគច្រើនមានសាច់សត្វ ដូចជា បក្សី ត្រី និងស៊ុត៕ ត្រួតពិនិត្យដោយ www.health.com.kh	ជាមួយនឹងការផ្សំវីតាមីន និងសារធាតុរ៉ែច្រើន ដូច្នេះតើយើងដឹងយ៉ាងម៉េច ដើម្បីរកមើលនៅពេលទិញវីតាមីនចម្រុះ? ជាសំណាងល្អអ្នកមិនចាំបាច់មានកំរិតអាហារូបត្ថម្ភកំរិតខ្ពស់ ដើម្បីដឹងថាពហុណា ដែលសមនឹងទទួលនៅពេលព្រឹករបស់អ្នក។ ខាងក្រោមនេះ នឹងបង្ហាញអ្នកអំពីគ្រឿងផ្សំទាំង ៧ មុខ ដែលវីតាមីនចម្រុះរបស់អ្នកគួរមាន ទោះបីជាអ្នកជ្រើសរើសម៉ាកអ្វីក៏ដោយ។
គេងផ្កាប់មុខចុះក្រោម នៅពេលដែលអ្នកគេងផ្កាប់មុខចុះក្រោម វានឹងអាចធ្វើឲ្យអ្នកឈឺកញ្ចឹងក និងខ្នងបាន ដោយសារតែពេលដែលអ្នកគេងបែបនេះ កអ្នកតែងតែបែរមកឆ្វេង ឬស្តាំ ហើយឆ្អឹងខ្នងអ្នកក៏គ្មានអ្វីទប់ដែរ ដូចនេះអាការៈឈឺកញ្ចឹងក និងខ្នងនឹងកើតឡើងយ៉ាងងាយ។ គេងដាក់ដៃឡើងលើ នៅពេលដែលអ្នកគេងលើកដៃឡើងលើ វានឹងងាយធ្វើឲ្យអ្នកឈឺស្មាខ្លាំងណាស់ ដោយសារតែអ្នកគេងមិនដឹងខ្លួន ហើយដាក់ក្នុងរយៈពេលយូរ។ ដាក់ដៃមកមួយចំហៀង នោពេលដែលអ្នកគេងមួយចំហៀងខ្លួនដោយបែរទៅខាងឆ្វេង ហើយដៃទាំងសងខាងដាក់ទៅខាងឆ្វេងទាំងអស់ទៀត នោះវានឹងអាចធ្វើឲ្យដៃរបស់អ្នកឈឺ និងស្ពឹក។ ម្យ៉ាងទៀតវាក៏អាចប៉ះពាល់ដល់សួត និងក្រពះរបស់អ្នកដែរ។ ជាងនេះទៅទៀតវានឹងបង្អាក់មិនឲ្យឈាមដើរបានស្រួលឡើយ។ គេងដូចទារក នៅពេលដែលអ្នកគេងបែបនេះ ក និងឆ្អឹងខ្នងអ្នកគឺគ្មានអ្វីសម្រាប់ទប់ឡើយ ដូចនេះវាអាចធ្វើឲ្យអ្នកមានអាការៈឈឺយ៉ាងងាយ ម្យ៉ាងទៀតវាក៏អាចបង្អាក់ដល់ការដកដង្ហើមរបស់អ្នកដូចគ្នាដែរ៕ ត្រួតពិនិត្យដោយ៖ www.health.com.kh	ទម្លាប់នៃការគេងពិតជាសំខាន់ណាស់ ព្រោះបើអ្នកគេងខុសរបៀប វាអាចធ្វើឲ្យអ្នកឈឺចុកចាប់គ្រប់កន្លែង។ ដូចនេះតើមានរបៀបគេងបែបណាដែលអ្នកមិនគួរគេងនោះ?
បេក្ខជន ដែលអាចដាក់ពាក្យចូលប្រឡងបាន រួមមាន មន្ត្រីរាជការ និស្សិត ពីវិស័យឯកជន ឬសាធារណជនទូទៅ ដែលមានកម្រិតបណ្តុះបណ្តាលចាប់ពីថ្នាក់បរិញ្ញាបត្រ ឡើងទៅ ដោយមានសិក្សាលើមុខវិជ្ជាសេដ្ឋកិច្ច ហិរញ្ញវត្ថុ សវនកម្ម ធនាគារ ពាណិជ្ជសាស្ត្រ និតិសាស្ត្រ រដ្ឋបាលធុរកិច្ច និងព័ត៌មានវិទ្យា ជាដើម។ បេក្ខជនអាចដាក់ពាក្យសុំចូលប្រឡងបានតាមប្រព័ន្ធ Online ដោយចូលទៅកាន់អាសយដ្ឋាន http://www.pd.mef.gov.kh ឬ http://www.tax.gov.kh ឬ http://www.efi.mfe.gov.kh ។ ក្នុងករណីបេក្ខជនណា ពុំយល់ច្បាស់ពីនីតិវិធី នៃការចុះឈ្មោះតាម Online បេក្ខជន អាចទាក់ទង ទៅកាន់មន្ត្រីទាំង៣កន្លែង គឺនៅវិទ្យាស្ថានសេដ្ឋកិច្ច និងហិរញ្ញវត្ថុ, នៅនាយកដ្ឋានបុគ្គលិក នៃអគ្គលេខាធិការដ្ឋាន ក្រសួងសេដ្ឋកិច្ច និងហិរញ្ញវត្ថុ និងនៅសាលាជាតិពន្ធដារ នៃអគ្គនាយកដ្ឋានពន្ធដារ៕	អគ្គនាយកដ្ឋានពន្ធដារ នៃក្រសួងសេដ្ឋកិច្ច និងហិរញ្ញវត្ថុ បានចេញសេចក្តីជូនដំណឹង ស្តីពី ការប្រឡងប្រជែង ជ្រើសរើសបេក្ខជនចូលបម្រើការងារប្រភេទក្របខ័ណ្ឌ (ក) ចំនួន៤៦៧នាក់។ ការដាក់ពាក្យសុំប្រឡង នឹងផុតកំណត់ត្រឹមថ្ងៃទី២៦ ខែកក្កដា ឆ្នាំ២០១៨។
ប្រជាពលរដ្ឋ ដែលប្រើប្រាស់អគ្គិសនីចាប់១គីឡូវ៉ាត់ដល់១០គីឡូវ៉ាត់ក្នុងមួយខែ ហើយត្រូវបង់ថ្លៃ៤៨០រៀលនោះ នឹងត្រូវបញ្ចុះតម្លៃមកបង់ត្រឹម៣៨០រៀល ។ ចំណែកពលរដ្ឋប្រើប្រាស់ពី១១ ដល់៥០គីឡូវ៉ាត់មួយខែ ដែលត្រូវបង់ថ្លៃ៦១០រៀល ត្រូវបញ្ចុះថ្លៃមកត្រឹម៤៨០រៀលវិញ នៅក្នុងឆ្នាំ២០១៩ និងឆ្នាំ២០២០។ នេះបើតាមសម្ដេចនាយករដ្ឋមន្ត្រី ហ៊ុន សែន។ សម្ដេច ហ៊ុន សែន ក៏បានកំណត់តម្លៃអគ្គិសនី សម្រាប់ពលរដ្ឋដែលប្រើប្រាស់អគ្គិសនីចាប់ពី៥១គីឡូវ៉ាត់ឡើងទៅដល់២០០គីឡូវ៉ាត់ ដែលបញ្ចុះពីតម្លៃ៧៧០រៀលនោះ នឹងត្រូវចុះមកត្រឹម៦១០រៀលវិញ។ រីឯពលរដ្ឋដែលប្រើប្រាស់ភ្លើងចាប់ពី២០១គីឡូវ៉ាត់ឡើងទៅ ដែលបង់ថ្លៃ៧៧០រៀល នឹងត្រូវចុះមកបង់ថ្លៃត្រឹម៧៤០រៀលនៅឆ្នាំ២០១៩ និងតម្លៃ៧៣០រៀល នៅឆ្នាំ២០២០។ ថ្លែងក្នុងពិធីបើកសម្ពោធដាក់ឲ្យប្រើប្រាស់ជាផ្លូវការវារីអគ្គិសនីសេសានក្រោម២នៅខេត្តស្ទឹងត្រែង នៅព្រឹកនេះ សម្ដេច ហ៊ុន សែន បាននិយាយថា ការបញ្ចុះតម្លៃអគ្គិសនីនេះ នឹងអាចសម្រួលដល់ជីវភាពរបស់ប្រជាពលរដ្ឋមួយកម្រិតទៀត ដែលស្របតាមចក្ខុវិស័យរបស់រដ្ឋាភិបាល ក្នុងគោលនយោបាយកាត់បន្ថយភាពក្រីក្ររបស់ប្រជាពលរដ្ឋ។ វារីអគ្គិសនីសេសានក្រោម២ ដែលមានថាមពលអនុភាព៤០០មេហ្គាវ៉ាត់នេះ ជាការវិនិយោគរួមគ្នារវាងក្រុមហ៊ុន ចំនួនបី រួមមានក្រុមហ៊ុន Hydrolancang International Energy របស់ចិន ៥១ភាគរយ ក្រុមហ៊ុន Royal Group របស់ខ្មែរ ៣៩ភាគរយ និងក្រុមហ៊ុន EVNI របស់វៀតណាម ១០ភាគរយ។ វារីអគ្គិសនីសេសានក្រោម២ ប្រើទុនវិនិយោគសរុបជិត ៨០០លានដុល្លារអាមេរិក។ ការវិនិយោគនេះតាមរូបភាពសាងសង់-ដំណើរការ-ផ្ទេរ (BOT) មានរយៈពេលសម្បទាន៤៥ឆ្នាំ ដែលក្នុងនោះរយៈពេល៥ឆ្នាំសម្រាប់ដំណើរការសាងសង់ និង៤០ឆ្នាំ សម្រាប់ធ្វើអាជីវកម្ម៕	ភ្នំពេញ៖ រដ្ឋាភិបាល សម្រេចបញ្ចុះតម្លៃអគ្គិសនី នៅឆ្នាំ២០១៩ និងឆ្នាំ២០២០ ដើម្បីជួយសម្រួលដល់ជីវភាពរស់នៅ ប្រជាពលរដ្ឋ។
ដើម្បីជ្រាបច្បាស់សូមលោកអ្នកនាង ទស្សនាបទសម្ភាសដូចតទៅ៖	សៀមរាប៖ គ្រោងឈុតអប្សរា គ្មានស្បែកជើងនិងក្រោមកម្ដៅថ្ងៃ យុវតី ម៉ៅ ច័ន្ទចរិយា ព្យាយាមញញឹម និងរាក់ទាក់ទៅកាន់ទេសចរបរទេសដែលថតរូបជាមួយនាងនៅមុខប្រាសាទអង្គរវត្ត។ អ្នកខេត្តសៀមរាបរូបនេះថាមូលហេតុដែលនាងធ្វើបែបនេះ ព្រោះនាងចង់ចូលរួមផ្សព្វផ្សាយពីវប្បធម៌ជាតិ និងផ្សព្វផ្សាយតំបន់ទេសចរណ៍ទៅកាន់ភ្ញៀវបរទេស។
១. ទឹកអំបិលក្ដៅឧណ្ហៗ អ្វីដែលអ្នកត្រូវធ្វើ គឺគ្រាន់តែលាយអំបិលជាមួយទឹកក្ដៅឧណ្ហៗ រួចកូរឱ្យសព្វ សឹមខ្ពុរមាត់ជាមួយទឹកល្បាយ។ អនុវត្តឱ្យបានពី ២ ទៅ ៣ ដងក្នុងមួយថ្ងៃ។ ២. ទឹកកក ដើម្បីបន្ថយអាការៈឈឺអណ្ដាតភ្លាមៗអ្នកអាចសាកល្បងជញ្ជក់ ឬបៀមដុំទឹកកក។ វិធីនេះនឹងជួយឱ្យស្ពឹកសសៃក្នុងអណ្ដាតបន្ថយការឈឺចាប់។ អ្នកក៏អាចទទួលទានទឹកត្រជាក់ផងដែរ។ ៣. ទឹកឃ្មុំ អ្វីដែលអ្នកត្រូវធ្វើ គឺគ្រាន់តែដុសលាបទឹកឃ្មុំចំនួនសមល្មមលើអណ្ដាតឱ្យបានពី ២ ទៅ ៣ ដងក្នុងមួយថ្ងៃជាការស្រេច។ ៤. ប្រទាលកន្ទុយក្រពើ ជាពិសេសប្រសិនបើអាការៈឈឺអណ្ដាតបណ្ដាលមកពីបញ្ហាច្រាលទឹកអាស៊ីតក្រពះ។ អ្វីដែលអ្នកត្រូវធ្វើ គឺគ្រាន់តែទតួលទានទឹកប្រទាលកន្ទុយក្រពើ។ ប្រសិនបើការឈឺចាប់មិនមែនបណ្ដាលមកពីបញ្ហាប្រព័ន្ធរំលាយអាហារទេ អ្នកគួរប្រើប្រាស់ទឹកប្រទាលកន្ទុយក្រពើខ្ពុរមាត់វិញ។ អនុវត្តឱ្យបានពី ២ ទៅ ៣ ដងក្នុងមួយថ្ងៃ។ ៥. ចៀសវាងទទួលទានអាហារហឹរ ឬជូរ ការទទួលទានអាហារហឹរ ឬជូរអាចបណ្ដាលឱ្យអណ្ដាតកាន់តែឈឺចាប់។ ដូច្នេះដើម្បីជាការប្រសើរចូរបញ្ឈប់ការទទួលទានមួយរយៈសិន៕ ត្រួតពិនិត្យដោយ www.health.com.kh	ការឈឺចាប់អណ្ដាតអាចបណ្ដាលមកពីមូលហេតុផ្សេងៗជាច្រើន។ ទោះជាយ៉ាងណាកុំបារម្ភ! ថ្ងៃនេះវេបសាយសុខភាព Health.com.kh នឹងបង្ហាញឱ្យដឹងពីរូបមន្តងាយៗ ប៉ុន្តែអាចបំបាត់អាការៈឈឺអណ្ដាតបានយ៉ាងឆាប់រហ័ស ៖
ដំណើរដើមទង គឺក្មេងស្រីរងគ្រោះ បានប្រឡែងលេងជាមួយក្មេងប្រុសម្នាក់ទៀត ដែលជាកូនរបស់ស្រ្តីដៃដល់ ហើយបន្ទាប់មក ក្មេងទាំងពីរ ក៏ឈ្លោះគ្នា។ ពេលឈ្លោះគ្នា ក្មេងស្រីរងគ្រោះ បានបង្ករបួសស្នាមតិចតួចលើក្មេងប្រុស ជាកូនរបស់ស្រ្តីដៃដល់។ ស្រ្តីដៃដល់ ផ្តល់ចម្លើយដល់ប៉ូលិសថា ខ្លួនខឹងពេក រហូតដល់ដេកមិនលក់ពីរយប់ ហើយក៏សម្រេចចិត្តយកកាំបិត ទៅប្រព្រឹត្តបទល្មើសលើក្មេងស្រីរងគ្រោះតែម្តង ដើម្បីសងសឹកឲ្យកូន។ នៅចំពោះមុខប៉ូលិស ស្រ្តីដៃដល់ ប្រាប់ពីការតាំងចិត្តថា ក្មេងស្រីរងគ្រោះ បង្កស្លាកស្នាមលើកូនខ្លួនប៉ុនណា ខ្លួននឹងបង្កស្លាកស្នាមលើក្មេងស្រីរងគ្រោះ ប៉ុននោះដែរ។ គេ ពិតជាមិននឹកស្មានដល់ ថា អាចមានអំពើព្រៃផ្សៃបែបនេះ កើតឡើងសោះ ដោយគ្រាន់តែក្មេងៗឈ្លោះគ្នានិងបង្ករបួសបន្តិចបន្តួច។ អ្នករាល់គ្នា គ្រាន់តែជាអ្នកដទៃ មានក្តីឈឺចាប់ជំនួសប៉ុណ្ណឹងហ្នឹងទៅហើយ ចុះទម្រាំតែឪពុកម្តាយ បងប្អូន សាច់ញាតិរបស់ក្មេងស្រីនោះ តើនឹងពើតផ្សាកម្រិតណា? «មកដល់ពេលនេះហើយ មិនគួរឲ្យអំពើយង់ឃ្នងណាមួយ កើតឡើងលើកុមារនោះទេ។ វា ដល់ពេល ដែលត្រូវបញ្ចប់អំពើហិង្សាគ្រប់រូបភាពលើកុមារហើយ។ យើងទាំងអស់គ្នា ត្រូវរួមគ្នាទប់ស្កាត់និងបញ្ចប់ការរំលោភបំពានគ្រប់យ៉ាងលើកុមារ។ យើង ត្រូវចូលរួមការពារកុមារ»។ កុំថាឡើយដល់ថ្នាក់យកកាំបិតឬរបស់ផ្សេងទៅបង្ករបួសលើខ្លួនប្រាណកុមារ ឬក៏ប្រើដៃជើងវាយទាត់ធាក់កុមារ សូម្បីតែប្រើពាក្យសម្តីគំហក សម្លុត ឬ គំរាមកំហែង ក៏មិនត្រូវឲ្យកើតមានដែរ។ មិនចាំបាច់ដល់ថ្នាក់ប្រើអំពើឃោរឃៅលើកុមារនោះទេ ត្រឹមប្រើពាក្យសម្តីមិនល្អ ក៏អាចបង្កឲ្យកុមារ មានជំងឺផ្លូវចិត្តដែរ ហើយអាចបន្តមានបញ្ហានេះ រហូតដល់ធំ។ ចំពោះកុមារ គេ ត្រូវថ្នាក់ថ្នម ថែរក្សា និង គាំពារខ្លាំងណាស់ ទាំងរូបរាងកាយ ទាំងផ្លូវចិត្ត ដើម្បីឲ្យកុមារ មានភាពកក់ក្តៅ។ កុមារ ដែលរស់នៅដោយមានភាពកក់ក្តៅ អាចមានស្មារតីល្អ ពេលធំឡើង ហើយការសិក្សា ក៏ល្អប្រសើរដែរ។ ហេតុការណ៍ខាងលើ គឺជាទម្រង់អំពើហិង្សាមួយលើកុមារ។ នៅមានអំពើផ្សេងទៀត ដែលកុមារនៅកម្ពុជា កំពុងជួបប្រទះ ដូចជា ការជួញដូរ ការកេងកម្លាំងពលកម្ម និង ការរំលោភបំពានផ្លូវភេទ ជាដើម។ របាយការណ៍របស់មូលនិធិនៃអង្គការសហប្រជាជាតិសម្រាប់កុមារ (UNICEF) ប្រចាំកម្ពុជា ដែលចេញផ្សាយកាលពីកណ្តាលឆ្នាំ២០១៩ បានសរសេរថា ពុំគួរមានកុមារណាម្នាក់ ត្រូវទទួលរងអំពើហិង្សា ការរំលោភបំពាន ឬការទុកចោលឡើយ ប៉ុន្តែនៅកម្ពុជា ស្ថានភាពទាំងនេះ កំពុងកើតទ្បើងក្នុងសភាពធ្ងន់ធ្ងរចំពោះកុមារជាច្រើននាក់។ របាយការណ៍របស់ UNICEF បង្ហាញថា ក្នុងចំណោមកុមារ២នាក់ មានកុមារម្នាក់ ទទួលរងការវាយដំលើរាងកាយធ្ងន់ធ្ងរ កុមារម្នាក់ ក្នុងចំណោម៤នាក់ ទទួលរងការរំលោភបំពានផ្លូវចិត្ត និង ម្នាក់ក្នុងចំណោម២០នាក់ ទទួលរងការរំលោភបំពានផ្លូវភេទ។ របាយការណ៍ បានឲ្យដឹងទៀតថា កុមារជាច្រើននាក់ ត្រូវបានគេជួញដូរ បង្ខំឲ្យធ្វើការងារ បំបែកចេញពីគ្រួសាររបស់គេ និង យកទៅដាក់នៅតាមមណ្ឌលថែទាំកុមារទាំងមិនចាំបាច់។ UNICEF អះអាងក្នុងរបាយការណ៍ថា៖«ជាងពាក់កណ្តាលនៃកុមារកម្ពុជា ធ្លាប់ទទួលរងអំពើហិង្សាផ្លូវកាយ»។ UNICEF បន្តថា៖«កុមារ និងក្មេងជំទង់ នៅបន្តប្រឈមខ្ពស់នៃការបោះបង់ចោលការសិក្សា ការមានផ្ទៃពោះនៅក្មេងវ័យ ការរៀបអាពាហ៍ពិពាហ៍របស់កុមារ និងអំពើហិង្សា។ មូលហេតុមួយ គឺដោយសារតែឥរិយាបថសង្គម ដែលបង្កឲ្យមានអំពើហិង្សាកើតមានឡើង និងដោយសារចំនួន សេវាគាំទ្រសម្រាប់កុមារ និងក្មេងជំទង់ក្នុងវិស័យសំខាន់ៗ ដូចជាអប់រំ ការងារសង្គម សុខភាព និង យុត្តិធម៌ នៅមានកម្រិតនៅឡើយ»។ UNICEF លើកឡើងថា ខ្លួន សហការយ៉ាងជិតស្និទ្ធជាមួយក្រសួង-ស្ថាប័នរបស់រាជរដ្ឋាភិបាល អគ្គស្នងការនគរបាលជាតិ និង ស្ថាប័នអង្គពាក់ព័ន្ធដទៃទៀត ដើម្បីសម្រេចចក្ខុវិស័យមួយ ដែលនាំមកនូវការផ្លាស់ប្តូរសម្រាប់ប្រទេសកម្ពុជា ដោយក្នុងនោះកុមារា-កុមារី រាប់បញ្ចូលទាំងក្មេងជំទង់ផង អាចចាកផុតពីអំពើហិង្សា ការរំលោភបំពាន និងការកេងប្រវ័ញ្ចនៅក្នុងផ្ទះ សាលា និង សហគមន៍របស់ពួកគេ។ UNICEF បន្ថែមទៀតថា បានផ្តោតការយកចិត្តទុកដាក់លើការកសាងក្របខ័ណ្ឌច្បាប់ ដើម្បីផ្តល់ការគាំទ្រដល់កុមារ និងក្មេងជំទង់ តាមរយៈការចាត់វិធានការបង្ការ និងឆ្លើយតបចំពោះបទល្មើសនានាឲ្យបានសមស្រប និងជំរុញឲ្យមានវប្បធម៌អហិង្សាតាមរយៈការផ្លាស់ប្តូរឥរិយាបថនៅក្នុងសង្គមកម្ពុជា។ កាលពីចុងខែធ្នូ ឆ្នាំ២០១៧ រាជរដ្ឋាភិបាលកម្ពុជា ប្រកាសដាក់ចេញផែនការរយៈពេល៥ឆ្នាំ ក្នុងការទប់ស្កាត់ និងការបញ្ចប់អំពើហិង្សាលើកុមារនៅកម្ពុជា៕	មហាជន ស្លុតចិត្តនិងមានក្តីអាណិតយ៉ាងក្រៃលែង ចំពោះក្មេងស្រីអាយុ៥ឆ្នាំ ឈ្មោះ វីលីយ៉ា ដែលត្រូវស្រ្តីវ័យ៤៣ឆ្នាំ ឈ្មោះ លីវ ប៊ុនធឿន យកកាំបិតវះផ្ទៃមុខនិងក្រោមចង្កា ឲ្យរងរបួសដ៏ធ្ងន់ធ្ងរ។
«មូលហេតុដែលជំរុញឲ្យខ្ញុំខិតខំធ្វើមីល្ពៅខ្មែរ ព្រោះកាលនៅឆ្នាំ២០១៥ នៅខេត្តឧត្តរមានជ័យ មានល្ពៅជាង១តោន ដែលអ្នកខេត្តឧត្តរមានជ័យ បានយកទៅលក់នៅព្រំដែនអូស្មាច់ ទៅលក់ឲ្យថៃ ប៉ុន្តែប្រទេសថៃ ឃើញល្ពៅខ្មែរច្រើន ក៏អត់ចង់ទិញ ដោយសារគេដូចជាចង់ធ្វើបាបខ្មែរ។ ដូច្នេះខ្ញុំក៏មានអារម្មណ៍ឈឺចាប់ចាប់ពីនោះមក ហើយខ្ញុំក៏ព្យាយាមរកវិធីសាស្ត្រយ៉ាងណាយកល្ពៅខ្មែរទៅកែច្នៃធ្វើអ្វីមួយ»។ នេះជាការរំឭករបស់យុវជន គិម វ៉ាង ដែលទទួលបានការលើកទឹកចិត្ត និងយោបល់ពីលោកសាស្ត្រាចារ្យខ្លួនបន្ថែមទៀត ដើម្បីសម្រេចផលិតមីល្ពៅនេះ។ យុវជនដែលមានដើមកំណើតនៅខេត្តបន្ទាយមានជ័យ ប៉ុន្តែបានបន្តការសិក្សានៅខេត្តបាត់ដំបង ដោយបញ្ចប់ការសិក្សាថ្នាក់បរិញ្ញាប័ត្រជំនាញ វិឡាសាស្ដ្រចំណីអាហារនៅឆ្នាំ២០១៧រូបនេះ បានចំណាយពេលស្រាវជ្រាវលើរូបមន្តច្នៃមីពីផ្លែល្ពៅនេះ អស់រយៈពេលពីរឆ្នាំ មុននឹងទទួលបានជោគជ័យកាលពីពេលថ្មីៗនេះ ។ តាមរយៈការស្រាវជ្រាវនេះ យុវជន គិម វ៉ាង ពុំមានឧបករណ៍ទំនើបប្រើប្រាស់នោះទេ ប៉ុន្តែ គិម វ៉ាង ព្យាយាមយកចិត្តទុកដាក់ និងប្រយ័ត្នខ្ពស់បំផុតទាក់ទងនឹងអនាម័យ។ ដ្បិតគ្មានឧបករណ៍ទំនើបក្តី យុវជនរូបនេះ ហ៊ានអះអាងថា មីល្ពៅខ្លួននេះ មានគុណភាពខ្ពស់ ដែលអាចធានាសុវត្ថិភាពពី ៨០ភាគរយទៅ ៩០ភាគរយ ដោយ គិម វ៉ាង បានប្រើវិធីសាស្ត្រដូចជា ពាក់មួកការពារសក់, សម្លៀកបំពាក់ជិត, ស្បែកជើង,ស្រោមដៃ ទីកន្លែងមានអនាម័យល្អ និងទីកន្លែងនៅជាយក្រុង ដើម្បីការពារដីធ្លី,ផ្សែងឡាន និងម៉ូតូ ។ «ចំពោះសុវត្ថិភាពចំណីអាហារ មីដែលខ្ញុំផលិតចេញមក (ពិសោធន៍)តាមរយៈកន្លែងធ្វើការរបស់ខ្ញុំ វាមានស្ដង់ដារ ទោះបីជាមិនបាន១០០ភាគរយ ប៉ុន្តែវាអាចបាន៨០ ទៅ៩០ភាគរយ ។ ហើយស្តង់ដារដែលខ្ញុំលើកឡើងមិនមែនសំដៅលើតែទាល់មានម៉ាស៊ីនចាប់កំទេចលោហៈនៅក្នុងផលិតអ្វីទេ ប៉ុន្តែស្ដង់ដារខ្ញុំសំដៅលើប្រព័ន្ធអនាម័យ ដែលត្រូវឲ្យទៅជាខ្សែសង្វាក់ផលិតកម្មមួយឲ្យបានល្អសិន។ នៅពេលយើងរៀបចំបានត្រឹមត្រូវហើយ យើងត្រូវមើលលើការផលិតរបស់យើង»។ នេះជាការបកស្រាយរបស់យុវជន គិម វ៉ាង ។ ក្រោយជោគជ័យក្នុងផលិតមីល្ពៅនេះ យុវជនបញ្ចប់ការសិក្សាផ្នែកវិទ្យាសាស្ដ្រចំណីអាហាររូបនេះ ក៏មិនទាន់មានលទ្ធភាពគ្រប់គ្រាន់ក្នុងការផលិតមីបានច្រើននោះដែរ ពោលគឺ គិម វ៉ាង អាចផលិតមីល្ពៅបានតែពី ១៥ ទៅ២០ថង់ប៉ុណ្ណោះ ដោយក្នុង១ថង់មានតម្លៃ៤៥០០រៀល ហើយមាន១០ដុំក្នុងថង់។ មីល្ពៅរបស់ គិម វ៉ាង អាចទុកបានរយៈពេលពីរសប្ដាហ៍។ ដូច្នេះ គិម វ៉ាង ត្រូវលក់ចេញឲ្យអស់ពីស្តុកក្នុងរយៈពេលមួយសប្ដាហ៍ ព្រោះការវេចខ្ចប់មិនទាន់បានល្អគ្រប់គ្រាន់នៅឡើយ។ ប៉ុន្តែមីល្ពៅរបស់ គិម វ៉ាង មិនទាន់ចុះកម្មសិទ្ធិបញ្ញានៅឡើយទេ ដោយសារផលិតផលនេះ ស្ថិតនៅក្នុងអាជីវកម្មបែបលក្ខណៈគ្រួសារប៉ុណ្ណោះ។ ក្តីស្រមៃរបស់ គិម វ៉ាង ដែលចង់ជួយយកផ្លែល្ពៅរបស់កសិករខ្មែរមកផលិតជាទំនិញអ្វីមួយនេះ គឺបានសម្រេចហើយ ប៉ុន្តែវាមិនទាន់ផ្ដល់ក្តីស្ងប់ចិត្តដល់យុវជនស្គមស្ដើង រាងខ្ពស់រូបនេះឡើយ។ គិម វ៉ាង ចង់សិក្សាស្រាវជ្រាវពីការផលិតមីល្ពៅនេះ ឲ្យកាន់តែមានស្ដង់ដារខ្ពស់ថែមមួយកម្រិតទៀត។ ចំណែកអ្វីដែលជាក្តីស្រមៃដ៏ធំមួយទៀតនោះ គឺយុវជនកូនអ្នកខេត្តបន្ទាយមានជ័យរូប ចង់បង្កើតរោងចក្រមួយនៅខេត្តបាត់ដំបង ទីកន្លែងដែលខ្លួនជោគជ័យក្នុងការកែច្នៃមីចេញពីផ្លែល្ពៅតែម្ដង។ «អ្វីដែលខ្ញុំស្រមៃធំបំផុត គឺចង់ឲ្យប្រជាជនខ្មែរ និងបរទេសដែលរស់កំពុងរស់នៅស្រុកខ្មែរ គាំទ្រផលិផតផលដែលគ្មានសារធាតុគីមី ដែលផលិតចេញពីស្នាដៃកូនខ្មែរ»។ នេះជាក្តីរំពឹងរបស់យុវជន គិម វ៉ាង៕	បាត់ដំបង៖ ផលិតផល«មីល្ពៅ» ដែលកំពុងល្បីពេញបណ្តាញសង្គមហ្វេសប៊ុកកាលពីពេលថ្មីៗនេះ គឺជាស្នាដៃផលិតរបស់យុវជន គិម វ៉ាង ដែលបញ្ចប់ការសិក្សាជំនាញវិទ្យាសាស្ដ្រចំណីអាហារពីសាកលវិទ្យាល័យបាត់ដំបង។ ការកែច្នៃមីពីរសជាតិផ្លែល្ពៅនេះ កើតចេញពីអារម្មណ៍ឈឺចាប់របស់ គិម វ៉ាង ដែលឃើញកសិផលផ្លែល្ពៅខ្មែរ មានតម្លៃទាប និងគ្មានទីផ្សារ។
១. ទប់ស្កាត់និងព្យាបាលអាការៈទល់លាមក ផ្សិតម្ជុលមានផ្ទុកសម្បូរទៅដោយជាតិសសៃដែលនេះហើយជាមូលហេតុដែលអ្នកគួរទទួលទានបន្លែនេះប្រសិនបើចង់ចៀសផុតពីអាការៈទល់លាមក។ អាហារសម្បូរជាតិសសៃខ្ពស់ក៏ជួយកាត់បន្ថយហានិភ័យនៃជំងឺឬសដូងបាត និងសូម្បីតែជំងឺមហារីកពោះវៀនធំ។ ២. គ្រប់គ្រងកម្រិតនៃជាតិស្ករក្នុងឈាម ជាតិសសៃខ្ពស់ក្នុងផ្សិតម្ជុលក៏ជួយគ្រប់គ្រងកម្រិតនៃជាតិស្ករក្នុងឈាម ព្រមទាំងមានសមត្ថភាពក្នុងការគ្រប់គ្រងការបញ្ជេញជាតិស្ករទៅក្នុងលំហូរឈាមផងដែរ។ ដូច្នេះការទទួលទានផ្សិតម្ជុល គឺល្អសម្រាប់អ្នកជំងឺទឹកនោមផ្អែម ឬកំពុងប្រឈមមុខខ្ពស់នឹងហានិភ័យនៃជំងឺនេះ។ ៣. ពង្រឹងប្រព័ន្ធភាពស៊ាំ អត្ថប្រយោជន៍អ្វីទៀតទៅដែលអ្នកអាចទទួលបានពីការទទួលទានផ្សិតម្ជុល? នោះគឺផ្សិតម្ជុលអាចជួយពង្រឹងប្រព័ន្ធភាពស៊ាំរាងកាយឱ្យមានលក្ខណៈកាន់តែប្រសើរឡើង។ នេះក៏ព្រោះតែផ្សិតនេះមានលក្ខណៈសម្បត្តិប្រឆាំងមេរោគនិង ការរលាក ព្រមទាំងជាប្រភពដ៏ប្រសើរនៃអាស៊ីតអាមីណូដែលជួយពង្រឹងនិងរក្សាសុខភាពប្រព័ន្ធភាពស៊ាំរាងកាយ។ ៤. ជួយឱ្យស្រកទម្ងន់ នេះក៏ព្រោះតែផ្សិតម្ជុលមានផ្ទុកកាឡូរីនិងជាតិខ្លាញ់ទាប។ ដូច្នេះការរួមបញ្ចូលបន្លែនេះក្នុងរបបអាហារប្រចាំថ្ងៃអាចជួយឱ្យអ្នកអាចស្រកទម្ងន់ដែលលើសចេញបានយ៉ាងងាយ។ វាក៏មានផ្ទុកអាស៊ីត conjugated linolenic acid (CLA) ដែលអាចដុតបំផ្លាញកោសិកាខ្លាញ់ផងដែរ។ ការទទួលទានផ្សិតម្ជុលក៏ជួយសម្រួលដំណើរការនៃការដុតរំលាយអាហារក្នុងរាងកាយនិងបង្កើនការស្រូវយកសារធាតុចិញ្ចឹមសំខាន់ៗផងដែរ។ ៥. ជួយឱ្យសាច់ដុំកាន់តែរឹងមាំ ផ្សិតម្ជុលជាប្រភពដ៏ប្រសើរនៃប្រូតេអ៊ីនដែលល្អណាស់សម្រាប់ពង្រឹងសុខភាពសាច់ដុំ។ ប្រូតេអ៊ីនក៏ល្អសម្រាប់ស្បែក សក់ និងក្រចកផងដែរ។ ៦. ជំងឺខ្វះគ្រាប់ឈាមក្រហម ផ្សិតម្ជុលមានផ្ទុកជាតិដែកដែលសំខាន់សម្រាប់ការផលិតកោសិកាគ្រាប់ឈាមក្រហមជួយដឹកជញ្ជូនអុកស៊ីសែន។ បន្ថែមពីនេះជាតិដែកគ្រប់គ្រងក្នុងរាងកាយក៏ជួយទប់ស្កាត់ជំងឺខ្វះគ្រាប់ឈាមក្រហមដោយសារកង្វះជាតិដែកផងដែរ៕ ត្រួតពិនិត្យដោយ www.health.com.kh	ភាគច្រើននៃពួកយើងសុទ្ធតែស្គាល់និងឧស្សាហ៍ញ៊ាំផ្សិតម្ជុល ប៉ុន្តែប្រហែលជាមិនធ្លាប់ចាប់អារម្មណ៍អំពីអត្ថប្រយោជន៍ដ៏ប្រសើររបស់វាចំពោះសុខភាពឡើយ។ ថាតើផ្សិតម្ជុលអាចផ្ដល់ផលល្អៗអ្វីខ្លះ? ថ្ងៃនេះវេបសាយសុខភាព Health.com.kh នឹងបង្ហាញឱ្យដឹងពីមូលហេតុដែលគួររួមបញ្ចូលផ្សិតម្ជុលក្នុងរបបអាហារប្រចាំថ្ងៃ ៖
សម្ដេច ហ៊ុន សែន បាននិយាយថា ក្នុងចំណោមក្របខណ្ឌប្រទេសទាំង៥នេះ គឺមានតែប្រទេសថៃទេ ដែលត្រូវការកម្លាំងពលកម្មខ្ពស់ជាងគេ ដូច្នេះបើសិនក្នុងករណីបណ្ដេញពលករចេញ នោះសេដ្ឋកិច្ចថៃក៏មិនល្អនោះដែរ។ ដោយសារមើលឃើញពីបញ្ហានេះ ទើបប្រទេសថៃ រួមទាំងកម្ពុជា ឡាវ និងមីយ៉ាន់ម៉ា ស្វះស្វែងសម្របសម្រួលភាពស្របច្បាប់នៃពលករ ដើម្បីបញ្ចៀសការកេងប្រវ័ញ្ច និងងាយស្រួលដល់ម្ចាស់ផ្ទះ គ្រប់គ្រងលើពលករ។ ក្នុងកិច្ចប្រជុំក្រោមប្រធានបទ «ការឆ្ពោះទៅកាន់កិច្ចគាំពារពលករទេសន្តរប្រវេសន៍នៅក្នុងប្រទេស CLMTV៖ កិច្ចសហប្រតិបត្តិការវិស័យសន្តិសុខសង្គម» នៅខេត្តសៀមរាប នាព្រឹកថ្ងៃអង្គារ ទី១៧ ខែកញ្ញា ឆ្នាំ២០១៩ នេះ ប្រមុខរដ្ឋាភិបាលកម្ពុជា បាននិយាយដូច្នេះថា៖«ប្រទេសថៃគឺជាប្រទេសដែលទទួលយកពលករចេញពីកម្ពុជា ចេញមីយ៉ាន់ម៉ា និងចេញពីឡាវ ដោយសារនៅទីនោះមានការងារ។ ហើយរឿងនេះ មានចំណងទាក់ទងគ្នា សូមកុំភ្លេចថា បើសិនជាឧទាហរណ៍ថា ប្រទេសថៃបណ្ដេញនូវពលករប្រទេសទាំង៣នេះចេញ សេដ្ឋកិច្ចថៃអាចធ្លាក់ចុះតែម្ដង ដោយសារតែពុំមានកម្លាំងពលកម្មគ្រប់គ្រាន់ ។ នៅក្នុង(បញ្ហាពលករ)ហ្នឹង បានជាយើងតែងតែស្វះស្វែងរកនូវកិច្ចសហប្រតិបត្តិការរួមគ្នា មិនថាតែកម្ពុជាទេ តាមខ្ញុំដឹង ទាំងមីយ៉ាន់ម៉ា ទាំងឡាវ គឺសុទ្ធតែធ្វើកិច្ចសហប្រតិបត្តិការជាមួយថៃ ពីស្ថានភាពពលករមិនស្របច្បាប់ឱ្យទៅជាពលករស្របច្បាប់»។ អត្ថបទទាក់ទង អ្នកវិភាគ៖ បញ្ញត្តិថ្មី ប៉ះពាល់ដល់សេដ្ឋកិច្ចកម្ពុជា មីយ៉ាន់ម៉ា ឡាវ តែថៃខ្លួនឯងរងគ្រោះធ្ងន់ជាងគេ ប្រាយុទ្ធ បញ្ជាឲ្យកែបញ្ញត្តិគ្រប់គ្រងពលករបរទេសវិញ ព្រោះខ្លាចបាត់បង់កម្លាំងពលកម្ម កន្លងមករដ្ឋាភិបាលថៃ បានចាប់បញ្ជូនពលករចេញជាបន្តបន្ទាប់ តាមរយៈការអនុវត្តក្រឹត្យស្ដីពីច្បាប់គ្រប់គ្រងពលករបរទេស ដែលចូលជាធរមានកាលពីថ្ងៃទី២៣ មិថុនា ឆ្នាំ២០១៧ ។ ច្បាប់គ្រប់គ្រងពលករបរទេសដ៏តឹងរឹងនេះ មានគោលដៅត្រួតពិនិត្យចំនួនពលករចំណាកស្រុកនៅប្រទេសថៃ ក៏ដូចជាពលករបរទេសដែលកំពុងធ្វើការខុសច្បាប់នៅថៃដែរ។ បញ្ញត្តិថ្មីនេះចែងថាជនជាតិថៃដែលជួលពលករបរទេសខុសច្បាប់ ត្រូវរងពិន័យជាប្រាក់ដល់ទៅជាង ២ម៉ឺន ៣ពាន់ដុល្លារសម្រាប់ពលករបរទេសម្នាក់ ចំណែកជនបរទេសធ្វើការដោយគ្មានច្បាប់អនុញ្ញាតអាចរងពិន័យដល់ទៅជិត៣ពាន់ដុល្លារ និងត្រូវជាប់ពន្ធនាគារដល់ទៅ៥ឆ្នាំ។ ការចេញបញ្ញត្តិថ្មីរបស់រដ្ឋាភិបាលថៃនេះ គឺជាការពង្រឹងច្បាប់អន្តោប្រវេសន៍ និងច្បាប់ការងារនៅក្នុងប្រទេសថៃ។ ក្រោយចេញច្បាប់នេះ ពលករខុសច្បាប់ទាំងអស់ ត្រូវបានកំណត់ឱ្យត្រឡប់ទៅប្រទេសពួកគេវិញសិន ដើម្បីរៀបចំឯកសារឲ្យបានត្រឹមត្រូវតាមច្បាប់ សឹមនឹងត្រឡប់ទៅធ្វើការនៅប្រទេសថៃវិញ។ យោងតាមការអនុវត្តច្បាប់ស្តីពីការគ្រប់គ្រងពលករបរទេសនេះ ភាគីកម្ពុជា-ថៃ បានផ្ដល់ភាពស្របច្បាប់ដល់ពលករខ្មែរ ដែលកំពុងស្នាក់នៅ និងធ្វើការនៅប្រទេសថៃ បានជាង ១លាន ៧ម៉ឺននាក់ ដោយក្នុងនោះ ពលករខ្មែរបានទទួលការបញ្ជាក់អត្តសញ្ញាណបណ្ណស៊ីជម្ពូ (បណ្ណមិនមែនសញ្ជាតិថៃ) ជាង ៤០ម៉ឺននាក់ និងជាង ៦០ម៉ឺននាក់ សម្រួលឯកសារ និងផ្ដល់ភាពស្របច្បាប់តាមរយៈ MoU។ នេះបើតាមគណៈកម្មការផ្ដល់ភាពស្របច្បាប់ដល់ពលករកម្ពុជាកន្លងមក៕	ភ្នំពេញ៖ បើថៃបណ្ដេញពលករកម្ពុជា ឡាវ និងមីយ៉ាន់ម៉ាចេញ នោះសេដ្ឋកិច្ចថៃ នឹងធ្លាក់ចុះ ព្រោះតែខ្វះកម្លាំងពលកម្ម។ នេះជាការលើកឡើងរបស់សម្ដេចនាយករដ្ឋមន្ត្រី ក្នុងពិធីបើកកិច្ចប្រជុំថ្នាក់មន្ត្រីជាន់ខ្ពស់ ការងារលើកទី៥ ក្នុងក្របខណ្ឌក្រុមប្រទេស CLMTV ( កម្ពុជា ឡាវ មីយ៉ាន់ម៉ា ថៃ និងវៀតណាម)។
ព័ត៌មានពិស្ដារ សូមស្ដាប់បទយកការណ៍ដែលរៀបរៀងដោយអ្នកនាង អ៊ីសា រ៉ហានី ពីខេត្តសៀមរាបដូចតទៅ៖ ពេលជំងឺកូវីដ១៩ ត្រូវបានប្រកាសអាសន្ននៅជុំវិញពិភពលោក ខេត្តសៀមរាបដូចតំបន់រមណីយដ្ឋានដទៃទៀតដែរ គឺប្រែជាស្ងប់ស្ងាត់។ គ្មានជើងហោះហើរដ៏មមាញឹក ចរាចរណ៍តាមដងផ្លូវក៏លែងកកស្ទះដូចមុនៗ។ ក្រុមហ៊ុនទេសចរណ៍ សណ្ឋាគារតូចធំ បានបិទទ្វារព្រមៗគ្នា ធ្វើឱ្យសេដ្ឋកិច្ចខេត្តនេះធ្លាក់ដល់ចំណុចបាត។ ចំណែកការលក់ដូរតូចៗនៅតំបន់ប្រាសាទដែលធ្លាប់ទទួលទេសចរគ្រប់ជាតិសាសន៍ ក៏រងផលប៉ះពាល់ខ្លាំងដែរ។ ដ្បិតថា មិនអាចរកចំណូលបានច្រើនដូចពេលមុនៗ តែអ្នកលក់ដូរនៅតំបន់ប្រាសាទដែលភាគច្រើនលក់ខោអាវ វត្ថុអនុស្សាវរីយ៍ ភេសជ្ជៈ ប្រឹងងើបឈរឡើងវិញ ដោយរំពឹងថាអាចបានចំណូលខ្លះៗពីការដើរកម្សាន្តរបស់ទេសចរក្នុងស្រុក។ ពួកគេភាគច្រើន ប្រឈមខ្ពស់នឹងការបង់ប្រាក់ធនាគារ។ ឈរកាន់ខោអាវហៅភ្ញៀវជួយទិញ លោក ឈាន ប៊ុនភ្លី អ្នកលក់ខោអាវនិងវត្ថុអនុស្សាវរីយ៍ក្នុងប្រាសាទអង្គរវត្ត និយាយថា នេះជាលើកទី១ហើយដែលលោកឃើញអង្គរស្ងប់ស្ងាត់បែបនេះ។ លក់ដូរនៅទីនេះជាង២០ឆ្នាំមកនេះ ជាពេលដំបូងបង្អស់ដែលលោកឃើញប្រាសាទអង្គរវត្តគ្មានទេសចរ មានតែចម្លាក់ផ្ទាំងថ្មក្នុងសភាពសោះកក្រោះជាខ្លាំង។ លោកបន្តថា ក្រោយបិទទ្វារមួយរយៈពេលជំងឺកូវីដផ្ទុះខ្លាំងអំឡុងខែមីនា លោកសម្រេចបើកទ្វារលក់វិញ ដោយរំពឹងលើទេសចរក្នុងស្រុក។ យ៉ាងណា ចំណូលពីការលក់ដូរនេះធ្លាក់ចុះជាខ្លាំងបើធៀបនឹងពេលមុនៗ។ លោកពន្យល់ថា៖« ថយចុះខ្លាំង ពីមុនថ្មើរនេះមានភ្ញៀវច្រើន ទាំងភ្ញៀវចិន ជប៉ុន កូរ៉េ ឥឡូវធៀបពេលមុនឆ្ងាយពីគ្នាដាច់ ប្រាក់ចំណូលវិញអាចខុសគ្នាចូលប្រហែល៧០ទៅ៨០ភាគរយ ព្រោះភ្ញៀវជាតិភាគច្រើនគាត់ទិញតែភេសជ្ជៈផឹក ចំណាយតិច»។ និយាយដោយទឹកមុខមិនសូវរីករាយ ប៊ុនភ្លី រៀបរាប់ថា ការលក់រាល់ថ្ងៃអាចត្រឹមទប់ទល់ចំណាយប្រចាំថ្ងៃប៉ុណ្ណោះ ព្រោះខ្លួននៅផ្ទះក៏មិនដឹងធ្វើអ្វី ទើបចេះតែមកលក់ដើម្បីបំបាត់ការអផ្សុកបានខ្លះ។ វ័យ៣៤ឆ្នាំ អ្នកភូមិរហាលដែលបន្តអាជីពពីម្ដាយដែលធ្លាប់ជាអ្នកលក់នៅអង្គរតាំងពីទ.វ៨០ រៀបរាប់ទៀតថា វត្តមានទេសចរក្នុងស្រុកហាក់មានចំនួនច្រើនគួរសម ពិសេសរាល់ថ្ងៃចុងសប្ដាហ៍ ដែលគេអាចបានចំណូលពីការលក់ដូរប្រមាណ២០ម៉ឺនរៀលក្នុងមួយថ្ងៃ តែខុសគ្នាឆ្ងាយបើធៀបនឹងចំណូលមុនជួបវិបត្តិជំងឺកូវីដ១៩។ ដៃកាន់ស្គរតូចឈរនៅមុខតូបលក់គ្រឿងភ្លេង និងខោអាវ មិនឆ្ងាយប៉ុន្មានពីតូប ប៊ុនភ្លី លោក រាជ្យ រ៉ាន វ័យ៣៨ឆ្នាំ ក៏រអ៊ូពីការបាត់ចំណូលខ្លាំងដែរ។ អ្នកភូមិក្រវ៉ាន់រូបនេះប្រាប់ថា វិបត្តិជំងឺកូវីដ១៩នេះធ្វើឱ្យស្ងាត់ភ្ញៀវខ្លាំង ហើយបានប៉ះពាល់ខ្លាំងដល់សេដ្ឋកិច្ចគ្រួសារលោក និងកំពុងបារម្ភចំពោះរបរជាឆ្នាំងបាយធំមួយនេះ ព្រោះលោកមិនមានរបរអ្វីផ្សេងដើម្បីរកទៀតទេ។ លោក សួន ស៊ុនតារា អ្នករត់កង់បី បានបង្ហាញទឹកមុខស្រពោនពេលនិយាយរៀបរាប់បញ្ហាជីវភាព។ សព្វថ្ងៃលោក តារា ត្រូវកាត់បន្ថយការចាយវាយប្រចាំថ្ងៃ ម្យ៉ាងទៀតលោកបានលក់របស់មានតម្លៃក្នុងខ្លួនមួយចំនួនសម្រាប់ដោះទាល់ជីវភាពប្រចាំថ្ងៃ។ ជាងនេះ បុរសវ័យ៤២ឆ្នាំដែលមានស្រុកកំណើតនៅស្រុកសូទ្រនិគម ខេត្តសៀមរាបរូបនេះ បានខ្ចីប្រាក់បងប្អូនមួយចំនួនដើម្បីសងធនាគារផងដែរ ដ្បិតគ្មានចំណូលនឹងធឹងដូចពេលមុន។ លោករៀបរាប់ទៀតថា៖« ប៉ះពាល់មែនទែន ជំពាក់លុយធនាគារ គេអត់បានពន្យារទាំងអស់ទេ គេពន្យារតែការ ឯដើមនៅដដែល ដល់ចឹងឥឡូវខ្ចីបងអស់មួយពាន់ដុល្លារយកទៅបង់ធនាគារ...លក់ចិញ្ចៀន ខ្សែដៃ ខ្សែក បង់ធនាគារអស់ហើយ»។ លោក សួន ស៊ុនតារា ចង់ដូរទៅធ្វើការសំណង់ដែរ តែបារម្ភថៅកែមិនបើកប្រាក់ឈ្នួលឱ្យ ព្រោះមានបទពិសោធន៍ពីសាច់ញាតិដែលធ្លាប់ធ្វើកន្លងមក ទើបនៅប្រឹងរត់រ៉ឺម៉ក គ្រាន់បានចាយវាយប្រចាំថ្ងៃ។ ចំណែកលោក ប៊ុនភ្លី វិញក៏មិនទាន់ដឹងថា ក្រៅពីរបរលក់ដូរនៅតំបន់ប្រាសាទ ខ្លួនគេអាចធ្វើអ្វីផ្សេងបានទៀតដែរ ប្រសិនបើវិបត្តិនេះនៅបន្តទៅវែងអន្លាយទៀត។ សព្វថ្ងៃ គ្រួសារមួយនេះពឹងទាំងស្រុងលើការលក់ដូរបន្ដិចបន្ដួចនៅតាមប្រាសាទ៕	សៀមរាប៖ ក្រោយស្ងប់ស្ងាត់មួយរយៈ សកម្មភាពដើរកម្សាន្តរបស់ភ្ញៀវទេសចរនៅតំបន់ប្រាសាទ ចាប់ផ្តើមមានឡើងវិញ។ ចាប់ពីពាក់កណ្ដាលខែ ឧសភាមក វត្តមានទេសចរក្នុងស្រុកកាន់តែច្រើន នៅតំបន់ប្រាសាទខេត្តសៀមរាប។ អាជីវកម្មនៅតំបន់ប្រាសាទ ដែលបានបិទទ្វារមួយរយៈ ក៏ចាប់ផ្តើមមានសកម្មភាពឡើងវិញ ដោយរំពឹងខ្លាំង លើសកម្មភាពទេសចរក្នុងស្រុក។ ទោះបាត់ចំណូលមួយផ្នែកធំ ក៏អ្នកលក់ដូរទាំងនោះយល់ថា ប្រសើរជាងនៅផ្ទះ ដែលមិនមានចំណូលអ្វីបន្ដិចសោះ។
ខណៈដែលជំងឺកូវីដ-១៩ មិនទាន់បាត់ទៅណា ការចាក់វ៉ាក់សាំងដើម្បីពង្រឹងសមត្ថភាពប្រព័ន្ធភាពស៊ាំប្រឆាំងជំងឺនេះ នៅតែជារឿងចាំបាច់។ នៅអាម៉េរិក ប៉ុន្តែការផ្ដល់វ៉ាក់សាំង នៅជារឿងពិបាក ដែលមិនអាចធ្វើពេញមួយឆ្នាំឡើយ។ ដូច្នេះដើម្បីជួយសម្រួលកិច្ចការនេះ រដ្ឋបាលចំណីអាហារ និងឱសថអាម៉េរិក (FDA) នៅថ្ងៃទី២៣ ខែមករា បានស្នើឱ្យប្ដូរយុទ្ធនាការមកចាក់ត្រឹម១ដូសក្នុងមួយឆ្នាំតាមពេលកំណត់ទូទាំងប្រទេស ដែលស្រដៀងទៅនឹងការចាក់វ៉ាក់សាំងបង្ការជំងឺផ្តាសាយធំនៅរដូវស្លឹកឈើជ្រុះ មុនចូលដល់រដូវរងា។ បើតាមរបាយការណ៍សង្ខេបសម្រាប់កិច្ចប្រជុំនៅថ្ងៃ២៦ ខែមករាខាងមុខ FDA នឹងស្នើឱ្យក្រុមប្រឹក្សាអ្នកជំនាញដែលមិនមែនសមាជិករបស់ខ្លួន ពិចារណាឱ្យមនុស្សពេញវ័យមានសុខភាពល្អ ចាក់វ៉ាក់សាំងបង្ការជំងឺកូវីដ-១៩ ប្រចាំឆ្នាំតែមួយដូសប៉ុណ្ណោះ។ ចំណែកកុមារតូចៗ មនុស្សចាស់ និងអ្នកដែលមានប្រព័ន្ធភាពស៊ាំចុះខ្សោយ គួរចាក់វ៉ាក់សាំងបង្ការជំងឺកូវីដ-១៩ ២ដងក្នុងមួយឆ្នាំ។ នៅក្រោមប្រព័ន្ធចាក់វ៉ាក់សាំងបង្ការជំងឺកូវីដ-១៩ បច្ចុប្បន្ន មនុស្សម្នាក់ត្រូវតែចាក់វ៉ាក់សាំងជាគោលចំនួន២ដូស ដែលមានន័យថាពេញលេញសម្រាប់ទប់ស្កាត់វីរុសបង្កជំងឺកើតឡើងពេលជំងឺរាលដាលដំបូងឆ្នាំ ២០២០។ បន្ទាប់មក ការចាក់វ៉ាក់សាំងបង្ការដូសជំរុញ អាចធ្វើតាមការណែនាំដើម្បីទប់ស្កាត់ការឆ្លងរាលដាលជំងឺកូវីដ-១៩ បង្កដោយវីរុសបំប្លែងខ្លួន។ ចំណែកការផ្លាស់ប្តូររបស់ FDA ដែលត្រូវបានស្នើឡើងនេះនឹងលុបប្រព័ន្ធនៃការចាក់វ៉ាក់សាំងដូសបឋម និងដូសជំរុញ ហើយជំនួសមកដោយការចាក់វ៉ាក់សាំងបង្ការជំងឺកូវីដ-១៩ មួយឆ្នាំម្ដងតាមរដូវកាលកំណត់។ ការធ្វើបែបនេះនឹងជួយឱ្យអ្នកអភិវឌ្ឍវ៉ាក់សាំងធ្វើបច្ចុប្បន្នភាពវ៉ាក់សាំងខ្លួនត្រូវតាមវីរុសបង្កជំងឺដែលបំប្លែងខ្លួនទៅតាមឆ្នាំនីមួយៗ។ FDA កំពុងពិចារណាផងដែរពីការផលិតវ៉ាក់សាំងដែលមានប្រសិទ្ធភាពដូចគ្នា ដូច្នេះប្រជាជនមិនបាច់ខ្វល់ខ្វាយថាខ្លួនគួរចាក់វ៉ាក់សាំងផលិតដោយក្រុមហ៊ុនមួយណា។ FDA សង្ឃឹមថា ការចាត់ឱ្យមានកាលវិភាគច្បាស់លាស់សម្រាប់ចាក់វ៉ាក់សាំងបង្ការប្រចាំឆ្នាំ អាចជួយសម្រួលដំណើរការចាក់វ៉ាក់សាំងមិនសូវឱ្យមានភាពស្មុគស្មាញទាំងចំពោះក្រុមគ្រូពេទ្យ និងប្រជាជនដែលត្រូវមកទទួលយក និងជួយសម្រួលដល់ការថែរក្សាវ៉ាក់សាំង។ របាយការណ៍ចុងក្រោយនៃទិន្នន័យចាក់វ៉ាក់សាំងបង្ការជំងឺកូវីដ-១៩ ក្នុងខែសីហា ប្រជាជនអាម៉េរិកមានជិត២០ភាគរយប៉ុណ្ណោះដែលបានចាក់ទាំងដូសបឋម និងដូសជំរុញ។ គួររំលឹកថា ការកែប្រែយុទ្ធនាការវ៉ាក់សាំងបង្ការជំងឺកូវីដ-១៩ នេះក៏ធ្លាប់បានបង្ហើបដោយប្រធានាធិបតីអាម៉េរិក ចូ បៃឌិន កាលពីឆ្នាំ២០២២ ផងដែរដោយចង់ណែនាំឱ្យប្រជាជនម៉េរិកចាក់វ៉ាក់សាំងបង្ការជំងឺកូវីដ-១៩ តែម្តងក្នុងមួយឆ្នាំ នៅរៀងរាល់រដូវស្លឹកឈើជ្រុះ៕	និយតករសុខាភិបាលអាម៉េរិក នឹងស្នើឱ្យយុទ្ធនាការចាក់វ៉ាក់សាំងបង្ការជំងឺកូវីដ-១៩ ក្នុងប្រទេសធ្វើឡើងតែមួយដងប៉ុណ្ណោះក្នុងមួយឆ្នាំចំពោះមនុស្សពេញវ័យដែលមានសុខភាពល្អ ហើយចាក់ជំរុញជារៀងរាល់ឆ្នាំ។ គម្រោងនេះស្រដៀងគ្នានឹងយុទ្ធនាការចាកវ៉ាក់សាំងបង្ការជំងឺគ្រុនផ្តាសាយធំដើម្បីជួយសម្រួលដល់យុទ្ធនាចាក់វ៉ាក់សាំងបង្ការជំងឺក្នុងប្រទេស។
ការប្រកួតវគ្គជម្រុះ AFC U19 Championship 2020 នឹងឈានមកដល់ក្នុងរយៈពេល៣ថ្ងៃខាងមុខនេះ ខណៈក្រុមជម្រើសជាតិអាយុក្រោម១៩ឆ្នាំកម្ពុជាធ្វើម្ចាស់ផ្ទះពូល G ដែលមានថៃ ម៉ាឡេស៊ី ព្រុយណេ និង Northern Mariana Islands។ ការប្រកួតនឹងប្រព្រឹត្តទៅចន្លោះពីថ្ងៃទី២-១០ ខែវិច្ឆិកា ឆ្នាំ២០១៩ នៅពហុកីឡដ្ឋានជាតិ។ ក្រុមទឹកដីកោះ Northern Mariana Islands ជាក្រុមមកដល់ទឹកដីកម្ពុជាដំបូងគេ ដើម្បីត្រៀមខ្លួនប្រកួតក្នុងព្រឹត្តិការណ៍នេះ។ បើតាមមន្ត្រីសហព័ន្ធកីឡាបាល់ទាត់កម្ពុជា ក្រុមនេះបានមកដល់អាកាសយានដ្ឋានអន្តរជាតិភ្នំពេញនៅយប់ថ្ងៃទី២៩ ខែតុលា ឆ្នាំ២០១៩ ខណៈក្រុម៣ផ្សេងទៀតនឹងមកដល់កម្ពុជានៅថ្ងៃទី៣១ តុលា ឆ្នាំ២០១៩។ សំបុត្រចូលរួមទស្សនាការប្រកួតខាងលើនឹងដាក់លក់នៅថ្ងៃទី៣១ តុលា ឆ្នាំ២០១៩ នៅបរិវេណពហុកីឡដ្ឋានជាតិ។ សំបុត្រមានពីរប្រភេទ គឺប្រភេទ១(កន្លែងមានកៅអី)មានតម្លៃ១ម៉ឺនរៀលនិងប្រភេទ២មានតម្លៃ៥ពាន់រៀល។ បើតាមមន្ត្រីសហព័ន្ធកីឡាបាល់ទាត់កម្ពុជា សំបុត្រប្រភេទពីរពុំទាន់ទទួលបានការអនុញ្ញាតពីសហព័ន្ធកីឡាបាល់ទាត់អាស៊ី(AFC) ឲ្យលក់នៅឡើយទេ។ សម្រាប់ការប្រកួតបើកឆាកពូល G នៅថ្ងៃទី២ ខែវិច្ឆិកា ឆ្នាំ២០១៩ ក្រុមកីឡាករជម្រើសជាតិអាយុក្រោម១៩ឆ្នាំកម្ពុជាត្រូវតទល់ជាមួយម៉ាឡេស៊ីនៅម៉ោង៦:៣០នាទីល្ងាច ក្រោយ Northern Mariana Islands ប៉ះព្រុយណេនៅម៉ោង៣:៣០នាទីរសៀល៕	ក្រុមកីឡាករជម្រើសជាតិអាយុក្រោម១៩ឆ្នាំ Northern Mariana Islands បានមកកម្ពុជាហើយ ដើម្បីត្រៀមប្រកួតវគ្គជម្រុះពូល G នៃពានរង្វាន់ AFC U19 Championship ដែលកម្ពុជាធ្វើជាម្ចាស់ផ្ទះចាប់ពីថ្ងៃទី២-១០ វិច្ឆិកា ឆ្នាំ២០១៩ នៅពហុកីឡដ្ឋានជាតិ។ សបុត្រចូលរួមទស្សនាការប្រកួតនេះ នឹងដាក់លក់ចាប់ពីថ្ងៃទី៣១ តុលា នៅបរិវេណពហុកីឡដ្ឋានជាតិ។
ដើម្បីអភិរក្សក្បាច់គុនដែលជាកេរតំណែលបុព្វបុរសខ្មែរលោក សាន គីមស៊ាន ព្រឹទ្ធាចារ្យក្បាច់គុនល្បុក្កតោបានលះបង់គ្រប់បែបយ៉ាង ផ្តោតលើការនិពន្ធសៀវល្បុក្កតោថ្នាក់ក្រមា«ស»ដែលបានសម្ពោធដាក់លក់ជាផ្លូវការកាលពីសប្តាហ៍មុន។ សម្រាប់ស្នាដៃនិពន្ធលើកដំបូងលោក សាន គីមស៊ាន បានចំណាយពេលជាច្រើនឆ្នាំ ដើម្បីរៀបរៀងចងក្រងសៀវភៅល្បុក្កតោនេះ។ ក្នុងថ្ងៃសម្ពោធសៀវភៅគុនល្បុក្កតោថ្នាក់ក្រមា«ស»នៅទីស្នាក់ការ NOCC ព្រឹទ្ធាចារ្យក្រមាមាស សាន គីមស៊ាន បានបញ្ជាក់ថា៖«ក្នុងនាមខ្ញុំជាកូនខ្មែរ និងជាអ្នកស្រលាញ់ក្បាច់គុនបានលះបង់នូវជីវិត គ្រួសារ ពេលវេលា និងអ្វីៗគ្រប់យ៉ាងទាំងអស់ ដោយចំណាយពេលជិត២០ឆ្នាំទើបបានចងក្រងសៀវភៅល្បុក្កតោនេះឡើង»។ លោកបានបន្តថា សៀវភៅល្បុក្កតោនេះចងក្រងឡើងដើម្បីជាឯកសារយោងសម្រាប់អ្នកសិក្សាស្រាវជ្រាវក្បាច់គុនល្បុក្កតោ និងជាឯកសារបញ្ជាក់បន្ថែមលើសិលាចារឹកក្បាច់គុនដែលបុព្វបុរសខ្មែរបានចារនៅតាមប្រាង្គប្រាសាទបុរាណ។ លោក យល់ឃើញថា មានតែសៀវភៅទេដែលអាចបញ្ជាក់ពីវប្បធម៌ជាតិ ប្រទេសជាតិ និងស្នាដៃរបស់ដូនតាខ្មែរក្រៅពីសិលាចារឹក។ ហើយតាមរយៈសៀវភៅនេះប្រជាពលរដ្ឋកម្ពុជា ក៏ដូចជានៅលើពិភពលោកអាចសិក្សាស្វែងយល់ពីគុនល្បុក្កតោកាន់តែច្បាស់ផងដែរ។ នៅក្នុងក្បាច់គុនល្បក្កតោកម្រិតក្រមាចែកចេញជា៦ថ្នាក់ គឺពណ៌ស បៃតង ខៀវ ក្រហម ត្នោត និងក្រមាខ្មៅ ដោយក្នុងមួយថ្នាក់មានជាង១០០ក្បាច់។ តាមរយៈសៀវភៅល្បុក្កតោនេះដែរ លោក សាន គីមស៊ាន បានអះអាងថា នឹងជួយកាត់បន្ថយរយៈពេលហ្វឹកហាត់របស់កីឡាករកីឡាការិនីពី៥ទៅ៦ខែមកត្រឹមតែ២ទៅ៣តែប៉ុណ្ណោះ គឺអាចប្រឡងឡើងកម្រិតក្រមាបាន។ ក្រោយសៀវភៅល្បុក្កតោកម្រិតក្រមា«ស»ដែលជាស្នាដៃលើកដំបូងត្រូវបានសម្ពោធដាក់ប្រើប្រាស់ជាផ្លូវការ ព្រឹទ្ធាចារ្យក្រមាមាសគុនល្បុក្កតោរូបនេះ បាននិងកំពុងរៀបចំចងក្រងនិពន្ធស្នាដៃទីពីរសៀវភៅល្បុក្កតោកម្រិតក្រមាបៃតង។ សូមបញ្ជាក់ថា សៀវភៅស្រាវជ្រាវ គុនល្បុក្កតោថ្នាក់ក្រមា «ស» របស់ព្រឹទ្ធាចារ្យ សាន គីមស៊ាន ដែលជាប្រធានបណ្ឌិតសភាគុនល្បុក្កតោកម្ពុជា មានការរួមចំណែកយ៉ាងធំពី បណ្ឌិតសភាចារ្យ ស៊ន សំណាង បណ្ឌិត ឌី ខាំបូលី និងលោក វ៉ាត់ ចំរើន រួមទាំងអ្នកជំនាញជាច្រើននាក់ទៀត។ ជំនួយទ្រទ្រង់ហិរញ្ញវត្ថុសម្រាប់ការបោះពុម្ពផ្សាយសៀវភៅនេះ ត្រូវបានផ្តល់ឲ្យដោយសប្បុរសពីមូលនិធិបេតិកភណ្ឌវប្បធម៌កូរ៉េ (Korea Cultural Heritage Foundation) និង NOCC ផ្ទាល់៕	ព្រឹទ្ធាចារ្យក្រមាមាស សាន គីមស៊ាន បានសម្ពោធសៀវភៅ គុនល្បុក្កតោថ្នាក់ក្រមា«ស»ជាស្នាដៃនិពន្ធលើកដំបូងរបស់លោកកាលពីសប្តាហ៍មុន។ សៀវភៅនេះ នឹងចូលរួមចំណែកអភិរក្សក្បាច់គុនល្បុក្កតោដែលជាកេរតំណែលរបស់បុព្វបុរសខ្មែរបន្ថែមលើផ្ទាំងសិលាចារឹកនៅតាមប្រាសាទបុរាណ។ លើសពីនេះ វាជាគម្ពីរក្បាច់គុនសម្រាប់កីឡាករកីឡាការិនីគុនល្បុក្កតោ ព្រោះក្នុងចំណោមជាង១០០ក្បាច់ មានការពន្យល់អមជាមួយរូបភាពកាយវិការនៃក្បាច់នីមួយៗ។
អត្ថបទទាក់ទង អូស្ត្រាលី ឈ្នះសិទ្ធិធ្វើម្ចាស់ផ្ទះអូឡាំពិកជាលើកទី៣ នៅឆ្នាំ ២០៣២ មន្ត្រីជាន់ខ្ពស់របស់ FFA ម្នាក់បានអះអាងនៅថ្ងៃទី១២ ខែសីហាថា ដោយសារអូស្ត្រាលីខកឱកាសរៀប World Cup ឆ្នាំ២០២២ ក្រោយចាញ់សំឡេងឆ្នោតប្រទេសកាតា ទើបស្ថាប័នខ្លួន ផ្លាស់ប្តូរគោលដៅថ្មីទៅឆ្នាំ ២០៣០ ឬ២០៣៤វិញ។ នេះបើតាមការផ្សាយរបស់ទីភ្នាក់ងារព័ត៌មាន AFP។ លោក James Johnson ប្រធាន FFA ជឿជាក់ថា ឱកាសសម្រាប់អូស្ត្រាលីដើម្បីរៀបចំការប្រកួតកីឡាបាល់ទាត់ពិភពលោកផ្នែកបុរស នឹងទទួលបានផ្លែផ្កា បន្ទាប់ពីខ្លួន រួមជាមួយនូវែលសេឡង់ធ្វើម្ចាស់ផ្ទះ World Cup ស្ត្រីរួមគ្នានៅឆ្នាំ ២០២៣ និងសិទ្ធរៀបកីឡាអូឡាំពិករដូវក្តៅក្រុង Brisbane ឆ្នាំ២០៣២ ។ «យើងនឹងធ្វើជាម្ចាស់ផ្ទះការប្រកួតប្រជែងដ៏អស្ចារ្យមួយនៅឆ្នាំ ២០២៣។ យើងនឹងធ្វើវាឱ្យបានល្អ ដើម្បីសន្សំពិន្ទុឈានឆ្ពោះទៅរកជ័យជម្នះក្នុងការដេញថ្លៃរៀប World Cup បុរសជាលើកដំបូង។ លោក Johnson បានប្រាប់កាសែតអូស្ត្រាលីដូច្នេះ មុនពេលសារភាពថា World Cup ២០៣០ ទំនងជា FIFA នឹងផ្តល់ឱ្យប្រទេសនៅទ្វីបអឺរ៉ុប ឬអាមេរិកខាងត្បូង បន្ទាប់ពី អាមេរិក ម៉ិកស៊ិក និងកាណាដា បានសិទ្ធិធ្វើរួមគ្នានៅឆ្នាំ ២០២៦ ហើយឆ្នាំ២០៣៤ ជាឱកាសរបស់ខ្លួន។ យ៉ាងណាក៏ដោយ សព្វថ្ងៃ FFA បានរៀបចំឯសារដើម្បីស្នើដេញថ្លៃរៀបចំកីឡាបាល់ទាត់ពិភពលោកឆ្នាំ២០៣០ ទៅកាន់ស្ថាប័នគ្រប់គ្រងកីឡាបាល់ទាត់អន្តរជាតិ បើទោះមានឱកាសតិច។ សម្រាប់ការដេញថ្លៃនៅឆ្នាំ ២០៣៤ នឹងដាក់ទៅ FIFA ជាបន្តបន្ទាប់៕	ប្រធានសហព័ន្ធកីឡាបាល់ទាត់អូស្រ្តាលី (FFA) បានរៀបចំផែនការដាក់ដេញថ្លៃធ្វើម្ចាស់ផ្ទះការប្រកួតបាល់ទាត់ពិភពលោកផ្នែកបុរស FIFA World Cup ឆ្នាំ ២០៣០ ឬ ២០៣៤ បន្ទាប់ពីខ្លួនជោគជ័យក្នុងការទទួលសិទ្ធសម្រាប់នារីនៅឆ្នាំ ២០២៣។
នាវាចម្បាំងរបស់អាមេរិកUSS Barry បានបើកកាត់តំបន់ដែនទឹកសមុទ្រចិនខាងត្បូង នៅថ្ងៃទី២៨ ខែមេសា ដោយអនុវត្តតាមប្រតិបត្តិការសេរីភាពនាវាចរណ៍ ក្រោមច្បាប់អន្តរជាតិ។ ក្នុងសេចក្តីថ្លែងការណ៍របស់ខ្លួន កងទ័ពជើងទឹកអាមេរិក បញ្ជាក់ថា ខ្លួនប្រកាន់ខ្ជាប់សិទ្ធិសេរីភាព និងការប្រើប្រាស់សមុទ្រដោយស្របច្បាប់ និងទទួលស្គាល់ដោយច្បាប់អន្តរជាតិ។ កងទ័ពជើងទឹកអាមេរិកសង្កត់ធ្ងន់ទៀតថា ការទាមទារមិនស្របច្បាប់ និងទាំងស្រុងក្នុងសមុទ្រចិនខាងត្បូង ជាការគំរាមកំហែងដែលមិនធ្លាប់មានទៅដល់សេរីភាពក្នុងសមុទ្រ រួមមាន សេរីភាពនាវាចរណ៍ ការហោះហើរ និងការបើកនាវាដោយស្មោះត្រង់ជាដើម។ នេះបើតាមការផ្សាយរបស់ទីភ្នាក់ងារព័ត៌មាន AFP ។ ដូចដឹងស្រាប់ហើយ អាមរិក ច្រានចោលការទាមទារជាច្រើនរបស់ចិន ក្នុងសមុទ្រចិនខាងត្បូង ក្នុងនោះរួមមានប្រជុំកោះប៉ារ៉ាសែល ដែលចិនកំពុងមានទំនាស់ ទាមទារជាមួយតៃវ៉ាន់ និងវៀតណាម។ ជារឿយៗ អាមេរិកតែងបញ្ជូននាវាចម្បាំង បើកកាត់តំបន់នេះ ឬក៏បញ្ជូនយន្តហោះបើកពីលើផងដែរ។ ចំណែកឯកងទ័ពចិនវិញ បាននិយាយថា ខ្លួនបានចល័តកម្លាំងជើងទឹក និងអាកាស ដើម្បីដេញតាម និងព្រមាននាវាអាមេរិក ដែលចូលក្នុងដែនទឹកចិន។ តាមរយៈសេចក្តីថ្លែងការណ៍របស់ខ្លួន យោធាចិនបានចោទអាមេរិក អំពីសកម្មភាពបង្កហេតុ និងបំពានអធិបតេយ្យ ក៏ដូចជាប្រយោជន៍សន្តិសុខចិន។ មិនតែប៉ុណ្ណោះ ចិនក៏បានបន្ទោសអាមេរិកទៀតថា សកម្មភាពនេះ មិនសមស្របនឹងការប្រឹងប្រែងរបស់អន្តរជាតិ ក្នុងការប្រយុទ្ធប្រឆាំងនឹងជំងឺ COVID-19 ។ គួរបញ្ជាក់ផងដែរថា ចិនបានបង្កើនសកម្មភាពទាមទាររបស់ខ្លួន ដោយប្រកាសថា ប្រជុំកោះប៉ារ៉ាសែល និងស្ព្រេតលី តំបន់ថ្មប៉ប្រះទឹក Macclesfield និងដែនទឹកជុំវិញនោះ នឹងត្រូវស្ថិតក្រោមការគ្រប់គ្រងរដ្ឋបាល របស់សង្កាត់ចំនួន២ របស់ក្រុងSansha កោះហៃណាន។ សកម្មភាពបែបនេះរបស់ចិន ត្រូវបានតវ៉ាយ៉ាងខ្លាំង ពីសំណាក់រដ្ឋាភិបាលវៀតណាម។ បន្ថែមពីនេះ ចិនក៏បានដាក់ឈ្មោះផ្លូវការឲ្យកោះ និងភូមិសាស្ត្រសិប្បនិម្មិតចំនួន៨០ និងតំបន់លិចក្រោមទឹកចំនួន៥៥ផ្សេងទៀតផងដែរ។ តំបន់សមុទ្រចិនខាងត្បូង ដែលកំពុងមានជម្លោះ ហើយភាគច្រើនកាន់កាប់ដោយចិន ត្រូវបានគេជឿថាមាន ប្រេង និងឧស្ម័នជាច្រើន៕	កងទ័ពជើងទឹកអាមេរិក នៅថ្ងៃទី២៩ ខែមេសា ប្រកាសថា នាវាចម្បាំងរបស់ខ្លួន បានបើកជិតប្រជុំកោះប៉ារ៉ាសែលក្នុងសមុទ្រចិនខាងត្បូង ដែលជាតំបន់ប្រទាញប្រទង់ រវាងចិន និងប្រទេសមួយចំនួនទៀត។ វត្តមាននាវាចម្បាំងអាមេរិក មានក្រោយចិនទើបបង្កើតតំបន់រដ្ឋបាលថ្មី នៅតំបន់សមុទ្រនេះ។
ជីវិតគ្មានអគ្គិសនីនេះ នាំឲ្យមានការត្អូញត្អែរពីអ្នកភូមិ ដោយសារវាប៉ះពាល់ដល់ការរស់នៅប្រចាំថ្ងៃរបស់ពួកគេ។ អ្នកភូមិដែលរស់នៅចម្ងាយប្រមាណ៦គីឡូម៉ែត្រពីក្រុងបាវិត បានចោទជាសំណួរអំពីមូលហេតុដែលមិនមានអគ្គិសនីប្រើប្រាស់នៅក្នុងតំបន់ដែលពួកគេកំពុងរស់នៅ ខណៈបង្គោល និងខ្សែភ្លើង ត្រូវបានរៀបចំរួចហើយ។ ទោះជាយ៉ាងណា ដើម្បីបំភ្លឺផ្ទះ និងបំពេញតម្រូវការមួយចំនួនទៀត ពួកគេបានប្រើប្រាស់បន្ទះកញ្ចក់សូឡា ដើរដោយព្រះអាទិត្យ ដើម្បីអាចទទួលបានថាមពលខ្លះសម្រាប់ប្រើប្រាស់នៅពេលយប់។ លោក សាន់ សុធា អាយុ៣៥ឆ្នាំ ជាអ្នកលក់អីវ៉ាន់ នៅលើផ្លូវគ្រួសក្រហមធំមួយក្នុងភូមិ បានថ្លែងប្រាប់ VOAថា លោកមានការងឿងឆ្ងល់ ថាមានបង្គោល និងខ្សែអគ្គិសនីនៅជិតភូមិ ពីរបីឆ្នាំមកហើយ តែហេតុអ្វីមិនមានអគ្គិសនីប្រើប្រាស់រហូតមកដល់ពេលនេះ។ លោកបន្តថា ការរស់នៅប្រចាំថ្ងៃ មានភាពលំបាកច្រើន ដោយសារមិនមានភ្លើងប្រើប្រាស់ ក្នុងនោះមានដូចជាការបំភ្លឺផ្ទះនៅពេលយប់ជាដើម។ ដើម្បីមានភ្លើងបំភ្លឺផ្ទះ និងប្រើប្រាស់តាមតម្រូវការចាំបាច់មួយចំនួន លោក សុធា មានប្រសាសន៍ថា កាលពីឆ្នាំមុន លោកបានសម្រេចទិញបន្ទះកញ្ចក់សូឡាខ្នាតកណ្ដាលតម្លៃប្រមាណ៤០០ដុល្លារអាមេរិក។ លោកបន្តថា លោកអាចប្រើប្រាស់បន្ទះកញ្ចក់សូឡាដើរដោយថាមពលព្រះអាទិត្យនេះ ដើម្បីបំភ្លឺអំពូលភ្លើង និងសម្រាប់កង្ហារ បើទោះជាមិនអាចប្រើប្រាស់ជាមួយឧបករណ៍អេឡិចត្រូនិកធំដុំផ្សេងទៀតបានក៏ដោយ។ លោក សាន់ សុធា ដែលបានបើកសេវាកម្មលាងម៉ូតូនៅផ្ទះផងនោះ បានអំពាវនាវឲ្យអាជ្ញាធររៀបចំឲ្យមានអគ្គិសនីប្រើប្រាស់ក្នុងភូមិឆាប់ៗខាងមុខនេះ។ លោកបានថ្លែងប្រាប់ VOA ថា៖ «ចង់សំណូមពរឲ្យមានភ្លើងចូលមកឆាប់ៗ ដូចថាយើងរកស៊ីលាងម៉ូតូអញ្ចឹង យើងមិនពិបាកបញ្ឆេះម៉ាស៊ីន យើងប្រើតែភ្លើងដោតម៉ូទ័រ»។ ប្រជាពលរដ្ឋម្នាក់ទៀត លោក អ៊ិន បយ អាយុ៦៥ឆ្នាំ បានរៀបរាប់ថា កន្លងទៅប្រជាពលរដ្ឋបានស្នើទៅអាជ្ញាធររួចមកហើយអំពីអគ្គិសនីនេះ តែលោកថាមិនទាន់មានដំណោះស្រាយនៅឡើយទេ។ លោកបន្តថា ការរស់នៅប្រចាំថ្ងៃមានការលំបាក ដោយសារមិនមានអគ្គិសនីប្រើប្រាស់ប្រចាំថ្ងៃ។ លោកបានថ្លែងប្រាប់ VOA ថា៖ «វាដូចជា មកដល់ឥឡូវដល់អត់ភ្លើង បានន័យថាដូចធុញថប់ មានការតប់ប្រមល់ក្នុងចិត្ត។ យើងឧទាហរណ៍ចេញដើរផុតពីហ្នឹង ឃើញគេសុទ្ធតែភ្លើងព្រោងព្រាត ដល់ឯងពីនោះមកហ្នឹង វាអត់មានដែរ យើងមិនដឹងនិយាយថាម៉េច»។ លោកបន្តថា កាលពីឆ្នាំ២០១៤ លោកបានសម្រេចចិត្តទិញបន្ទះកញ្ចក់សូឡា ដើម្បីទទួលបានថាមពលប្រើប្រាស់។ លោកមានប្រសាសន៍ថា៖ «យើងរាល់ថ្ងៃនេះ បានន័យថាយើងចាំប្រព័ន្ធភ្លើងអគ្គិសនីវាយូរ។ វាយូរពេលវេលា អញ្ចឹងសុខចិត្តចំណាយលុយ ជាលក្ខណៈគ្រួសារ ប្រើភ្លើងផ្ទាំងសូឡានេះតែម្ដង»។ ក្រៅពីការប្រើប្រាស់បន្ទះកញ្ចក់សូឡានេះ អ្នកភូមិមួយចំនួននៅតែប្រើប្រាស់អាគុយសម្រាប់បំភ្លឺផ្ទះ។ អ្នកនាង ឈឹម ឆៃយ៉ា អាយុ៣២ឆ្នាំ ជាកម្មការិនីរោងចក្រកាត់ដេរ និងជាពលរដ្ឋរស់នៅភូមិច្រកឫស្សី ក្នុងសង្កាត់បាទីដដែល បានថ្លែងប្រាប់ VOA ថា សព្វថ្ងៃនេះ អ្នកនាងប្រើប្រាស់អាគុយដើម្បីបំភ្លឺផ្ទះនៅពេលយប់ ដោយចំណាយប្រាក់មួយខែប្រហែល២ម៉ឺនរៀល។ អ្នកនាងបន្តថា អ្នកនាងមិនទាន់មានលទ្ធផល ដើម្បីទិញបន្ទះកញ្ចក់សូឡាប្រើប្រាស់ដូចអ្នកភូមិផ្សេងទៀតនោះទេ។ អ្នកនាងបានស្នើឲ្យមានអគ្គិសនីឆាប់ៗនៅក្នុងតំបន់ដែលកំពុងរស់នៅ ដើម្បីអាចឲ្យប្រជាពលរដ្ឋប្រើប្រាស់បាន។ អ្នកនាងមានប្រសាសន៍ថា៖ «ឥឡូវចង់បានភ្លើងប្រើឆាប់ៗហ្មង។ ធ្វើម៉េចឲ្យតែបានភ្លើងមកប្រើក្នុងក្រុមគ្រួសារ សប្បាយចិត្តណាស់ បានភ្លើងភ្លឺ»។ ចៅសង្កាត់បាទី លោក ចាន់ សារ៉ុន បានថ្លែងប្រាប់ VOAថា លោកក៏មិនដឹងពីមូលហេតុដែលមិនទាន់មានអគ្គិសនីចូលមកតំបន់នេះដែរ ដោយលោកបង្វែរសំណួរនេះទៅខាងអាជ្ញាធរថ្នាក់លើ និងខាងអគ្គិសនីវិញ។ ក្នុងខេត្តស្វាយរៀង រោងចក្រថាមពលសូឡាដើរដោយពន្លឺព្រះអាទិត្យរបស់ក្រុមហ៊ុនសិង្ហបុរី ឈ្មោះ Sunseap តម្លៃជាង១២លានដុល្លារអាមេរិក ដែលអាចផលិតអគ្គិសនីបាន១០មេហ្គាវ៉ាត់ នឹងអាចត្រូវបានដាក់ឲ្យប្រើប្រាស់នៅចុងខែសីហា ខាងមុខនេះ។ ប្រធានគ្រប់គ្រងគម្រោងរបស់ក្រុមហ៊ុន Sunseap លោក Kelvin Ang បានថ្លែងប្រាប់ VOA តាមរយៈអ៊ីមែល ឬសារអេឡិចត្រូនិកថា ក្រុមហ៊ុនគ្រោងនឹងចាប់ផ្ដើមដំណើរការផលិតថាមពលនៅចុងខែសីហានេះ។ លោកបន្ថែមថា ថាមពលដែលបានមកពីរោងចក្រសូឡានេះ នឹងតភ្ជាប់ដោយផ្ទាល់ទៅនឹងបណ្ដាញថ្នាក់ជាតិរបស់អគ្គិសនីកម្ពុជា (EDC) ដែលមានចម្ងាយប្រមាណ៥,៥គីឡូម៉ែត្រពីរោងចក្រ។ លោកមានប្រសាសន៍ថា៖ «វានឹងជួយបំពេញការខ្វះខាតថាមពលនៅគ្រប់តំបន់ដែលស្ថិតក្នុងបណ្ដាញរបស់ EDC។ យើងយល់ថា EDC កំពុងតែធ្វើការយ៉ាងខ្លាំង ដើម្បីពង្រីកបណ្ដាញជាបន្តបន្ទាប់ទៅក្នុងតំបន់ដាច់ស្រយាល ដែលមិនទាន់មានភ្លើងប្រើប្រាស់ រួមបញ្ចូលទាំងខេត្តស្វាយរៀងផងដែរ»។ បើតាមលោក Kelvin ក្នុងម៉ោងប្រើប្រាស់ច្រើនបំផុត ខេត្តស្វាយរៀងត្រូវការថាមពលច្រើនជាង២០មេហ្គាវ៉ាត់ ដូច្នេះថាមពល១០មេហ្គាវ៉ាត់ដែលបានមកពីរោងចក្រសូឡា នឹងជួយផ្គត់ផ្គង់ស្ទើរតែពាក់កណ្ដាលនៃថាមពលដែលត្រូវការនៅក្នុងខេត្តមួយនេះ។ ប្រទេសកម្ពុជា អាចផលិតថាមពលអគ្គិសនីប្រើប្រាស់ខ្លួនឯងប្រមាណ៥០ភាគរយ ដែលបានមកពីទំនប់វារីអគ្គិសនី ដូច្នេះប្រទេសនេះ ត្រូវការការនាំចូលអគ្គិសនីពីប្រទេសជិតខាង ក្នុងនោះមានប្រទេសថៃ វៀតណាម និងឡាវ។ ខេត្តស្វាយរៀង ក៏បាននាំចូលថាមពលអគ្គិសនីពីប្រទេសវៀតណាមផងដែរ។ អភិបាលខេត្តស្វាយរៀង លោក ម៉ែន វិបុល បានថ្លែងប្រាប់ VOA ថា បច្ចុប្បន្ននេះទំហំអគ្គិសនីនៅខេត្តស្វាយរៀង គឺគ្រប់គ្រាន់សម្រាប់ប្រើប្រាស់ទូទាំងខេត្ត។ ប៉ុន្តែ លោកបញ្ជាក់ថា តំបន់ខ្លះ មិនទាន់មានអគ្គិសនីប្រើប្រាស់នៅឡើយ ដោយសារមិនទាន់មានបណ្ដាញតភ្ជាប់ គឺមានតែបង្គោល និងខ្សែភ្លើងតែប៉ុណ្ណោះ។ លោកមានប្រសាសន៍ថា៖ «វាមិនខ្វះទេ ក៏ប៉ុន្តែសំខាន់លើខ្សែបណ្ដាញត បង្គោលភ្លើង បង្គោលអី ដាំសឹងតែអស់ហើយ មួយខេត្តហ្នឹង។ អញ្ចឹងកន្លែងណាមកទាន់ គេរៀបចំបណ្ដាញទាំងហ្នឹងហើយ ព្រោះគេមិនអាចទុកភ្លើងនៅសល់ទេ»។ អភិបាលខេត្តរូបនេះបន្តថា រោងចក្រសូឡាដើរដោយថាមពលព្រះអាទិត្យ នឹងបង្កើនថាមពលអគ្គិសនីបន្ថែមទៀតសម្រាប់ប្រើប្រាស់នៅក្នុងខេត្តមួយនេះ។ អ្នកភូមិផ្សេងទៀតដែលរស់នៅក្បែររោងចក្រសូឡា ក្នុងភូមិថ្លក ឃុំច្រកម្ទេស មានអគ្គិសនីរដ្ឋប្រើប្រាស់រួចហើយមកដល់ពេលនេះ ដែលមានតម្លៃ៦៥០រៀលក្នុងមួយគីឡូវ៉ាត់ម៉ោង។ អ្នកនាង គឹម ណាវី អាយុ២៦ឆ្នាំ ជាអ្នកលក់អីវ៉ាន់ម្នាក់នៅក្នុងភូមិថ្លក មានប្រសាសន៍ថា កាលពីមុន អ្នកនាងប្រើប្រាស់អគ្គិសនីឯកជនដែលមានតម្លៃខ្ពស់រហូតដល់១.២០០រៀល។ បន្ទាប់មកអ្នកនាងបានផ្លាស់ប្ដូរមកប្រើប្រាស់ភ្លើងរដ្ឋវិញ ដែលមានតម្លៃ៦៥០រៀល ក្នុងមួយគីឡូវ៉ាត់ម៉ោង។ អ្នកនាងបានឲ្យដឹងទៀតថា អ្នកនាងបានប្រើប្រាស់ភ្លើងរដ្ឋនេះ ៣ទៅ៤ឆ្នាំមកហើយ ដោយចំណាយថវិកាប្រមាណ៥ទៅ៦ម៉ឺនរៀលក្នុងមួយខែ។ អ្នកនាងបញ្ជាក់ថា បើតម្លៃអគ្គិសនីចុះក្រោមនេះ រឹតតែល្អសម្រាប់ការប្រើប្រាស់ប្រចាំថ្ងៃ។ អ្នកនាងមានប្រសាសន៍ថា៖ «បើបានចុះកាន់តែល្អ ក្រែងលោ សូឡានេះ គេដាក់ភ្លើងថ្មី ក្រែងលោគេថោកជាង បើខ្លាំងដូចគ្នា ល្អវិញ។ យើងប្រើច្រើន មិនសូវខ្លាចអស់គីឡូច្រើន អស់លុយច្រើន»។ ចំណែកអ្នកភូមិម្នាក់ទៀត អ្នកស្រី ស៊ឹម សុភាព អាយុ៤៩ឆ្នាំ បានប្រសាសន៍ថា អ្នកស្រីបានផ្លាស់ប្ដូរពីការប្រើប្រាស់អាគុយ មកអគ្គិសនីរដ្ឋជាង៥ឆ្នាំមកហើយ។ អ្នកស្រីរៀបរាប់ថា បើមិនមានភ្លើងអគ្គិសនីប្រើប្រាស់ ការរស់នៅប្រចាំថ្ងៃមានភាពលំបាក។ អ្នកស្រីមានប្រសាសន៍ថា៖ «ខុសគ្នាខ្ញុំទៅស្រុកដន្លង់ខ្ញុំ ទៅនៅ អត់មានភ្លើង ងងឹតឈឹង ប្រើអាគុយ។ ហើយយើងភ្លើង ភ្លឺពេញភូមិ ដាក់តែមួយពីរ ភ្លឺពេញហ្នឹង ហើយប្រើអាគុយមើលទៅស្លុងៗ ខ្ញុំថាធ្លាប់នៅផ្ទះឯង ភ្លឺចេះ ដល់ទៅផ្ទះគេ ពិបាកណាស់»។ អ្នកស្រីបន្តថា អ្នកស្រីបានប្រើប្រាស់ភ្លើងប្រចាំថ្ងៃ សម្រាប់ផ្សាដែក បូមទឹកស្រោចដំណាំ បូមទឹកដាក់ពាង និងប្រើប្រាស់សម្រាប់មើលទូរទស្សន៍ និងចាក់បទចម្រៀងស្ដាប់ជាដើម។ អ្នកស្រីមានប្រសាសន៍ថា ក្នុងមួយខែអ្នកស្រីបានចំណាយប្រាក់ចន្លោះពី៨ទៅ១០ម៉ឺនរៀលក្នុងការប្រើប្រាស់អគ្គិសនី។ ទោះជាយ៉ាងណា អ្នកស្រីសង្ឃឹមថា ភ្លើងនឹងចុះថ្លៃបន្តិច នៅពេលខាងមុខ៕ សូមចុចទៅប្រភពដើម VOA ត្រង់នេះ	សង្កាត់បាទី ក្រុងបាវិត ៖ វាមានរយៈពេលជាង៣០ឆ្នាំមកហើយ បន្ទាប់ពីរបបខ្មែរក្រហមបានដួលរលំ ដែលប្រជាជនរាប់រយគ្រួសារនៅក្នុងសង្កាត់បាទី ក្រុងបាវិត ខេត្តស្វាយរៀង មិនទាន់មានអគ្គិសនីប្រើប្រាស់។
ខាងក្រោមនេះ ខ្ញុំសូមបង្ហាញនូវគន្លឹះខ្លះៗក្នុងការបង្ការវីរុសនេះកុំឲ្យឆ្លងចូលទៅក្នុងខ្លួនបាន៖ ចូរប្រើប្រាស់ទឹកក្តៅឧណ្ហៗ និងសាប៊ូ លាងសម្អាតដៃជាញឹកញាប់។ ចូរចំណាយពេលលាងសម្អាតយ៉ាងហោចណាស់ ២០វិនាទី មិនត្រូវយកដៃដែលមិនបានលាងសម្អាតទៅប៉ះពាល់នឹងមាត់ ច្រមុះ ភ្នែក ឬមុខឡើយ មិនត្រូវប្រើប្រាស់សម្ភារៈប្រើប្រាស់ក្នុងផ្ទះបាយរួមគ្នា ឬពែងរួមគ្នាជាមួយអ្នកដែលមានជំងឺឡើយ។ ចូរចៀសវាងការថើប ឬទំនាក់ទំនងស្និទ្ធស្នាលផ្សេងៗទៀត នៅពេលអ្នកក្អក ឬកណ្តាស ចូរប្រើប្រាស់ក្រដាសដើម្បីគ្របមុខ ឬច្រមុះ ហើយចោលវាភ្លាមក្រោយពីប្រើរួច បើសិនជាអ្នកឈឺ ចូរសម្រាកនៅផ្ទះ ចូរសម្អាតមេរោគនូវរបស់របរដែលប៉ះពាល់រួចដូចជា តុក្កតាក្មេងលេង ជាដើម៕ ត្រួតពិនិត្យដោយ www.health.com.kh	វីរុសមួយប្រភេទឈ្មោះថា Respiratory Syncystial Virus (RSV) គឺជាវីរុសដែលមានភាពឆ្លងខ្លាំងបំផុតមួយ។ វីរុសនេះកើតឡើងយ៉ាងធ្ងន់ធ្ងរទៅលើទារកទើបនឹងកើត និងមនុស្សចាស់ ដោយជាធម្មតា វាបង្ករោគសញ្ញាស្រដៀងគ្នានឹងជំងឺផ្តាសាយតែម្តង។
កីឡាករប្រដាល់កម្ពុជា សុខ ធី ហៅ កាកា នៅតែត្រូវផ្គូផ្គងឲ្យប្រកួតនៅក្រៅប្រទេសជាពិសេសលើសង្វៀនកម្រិតពិភពលោក One Championship។ នេះជាការបង្ហើបរបស់លោក ហ៊ុន ច័ន្ទរាជ្យ គ្រូបង្វឹកប្រចាំក្លិប Cambodian Top Team បន្ទាប់ពីសុខ ធី ប្រកាសឈប់វាយក្នុងស្រុក ដ្បិតសហព័ន្ធកីឡាប្រដាល់គុនខ្មែរ ពិន័យរូបគេមិនឲ្យឡើងប្រកួតគ្រប់កម្មវិធី រយៈពេល ៦ ខែ។ លោក ហ៊ុន ច័ន្ទរាជ្យ បញ្ជាក់ថា ៖«មិនអីទេ សុខ ធី នៅវាបានលើឆាកអន្តរជាតិ ហើយគេជាកីឡាករប្រចាំនៅ One Championship ដែរ។ ផុតបម្រាម គឺឡើងវបានហើយ។ ការពិន័យរបស់ សហព័ន្ធកីឡាប្រដាល់គុនខ្មែរមិនខុសទេ ព្រោះបើយើងឈប់វ៉ៃ និង ដកខ្លួនចេញពីការប្រកួតដែលមានចុះកុងត្រា គឺ ខូចកម្មវិធីគេពេលប្រកួតវគ្គជម្រុះនៅសង្វៀន ស៊ីអិនស៊ី។ យ៉ាងណាក្ដីយើងមានទំនាក់ទំនងទៅប្រកួតក្រៅប្រទេសសម្រាប់ សុខ ធី ដដែល»។ លើសពីនេះទៅទៀត អគ្គលេខាធិការសហព័ន្ធកីឡាយុទ្ធគុនចម្រុះកម្ពុជាដដែលសង្កត់ធ្ងន់ថា សហព័ន្ធមានទំនាក់ទំនងជាហូរហែជាមួយដៃគូក្រៅប្រទេសសម្រាប់កីឡាករទាំងអស់ទៅប្រកួតមិនមែនតែ កាកា មួយនោះទេហើយកីឡាករល្អៗប្រចាំកម្ពុជានឹងទទួលបានឱកាសទៅប្រកួតលំដាប់អន្តរជាតិដូចគ្នា។ កីឡាករវ័យ ២២ ឆ្នាំរូបនេះនៅតែចេញចូលហ្វឹកហាត់នៅក្លិប Cambodian Top Team និងពេលខ្លះទៅហាត់នៅក្លិបប្រទេសថៃ ដើម្បីត្រៀមប្រកួតកម្រិតអន្តរជាតិនានា។ កាកាដែលមានស្រុកកំណើតនៅខេត្តបន្ទាយមានជ័យ ជាកីឡាករប្រដាល់ដ៏លេចធ្លោម្នាក់នៅក្នុងស្រុក និងលើឆាកអន្តរជាតិ តាមរយៈការចាប់ទៅវ៉ៃនៅប្រទេសលើសង្វៀនល្បីៗ ដូចជា ប៉ុស្តិ៍ ៧ និង ប៉ុស្តិ៍ លេខ៨ថៃជាដើម។ កាកា ឡើងប្រកួតលើសង្វៀនកម្រិតអន្តរជាតិ One Championship បានចំនួន ២ ដង។ ការប្រកួតលើកទី១ កាកា ចាញ់ជើងខ្លាំងកីឡាករថៃ Leardsila ដោយពិន្ទុ កាលពាក់កណ្ដាលឆ្នាំ ២០១៨។ ក្រោយមកទៀត សង្វៀនដដែលនេះចាប់គូឲ្យមានការប្រកួតសងសឹក ប៉ុន្តែ កាកា នៅតែចាញ់ពិន្ទុ លើកីឡាករថៃដដែល ក្នុងជំនួបសងសឹកកាលចុងឆ្នាំ ២០១៨។ គួររំលឹកថា កាលខែ មេសា ឆ្នាំ ២០១៨ កាកា ជាម្ចាស់ជើងឯកគុនខ្មែរគូបូតាប្រចាំសង្វៀនប៉ុស្តិ៍បាយ័ន បន្ទាប់ពីឈ្នះ ពិន្ទុ ឡុង ជិន៕	អត្ថបទ៖ ស៊ីធី
តាមរយៈការបណ្តុះបណ្តាលពោរពេញដោយកម្មវិធីសិក្សាច្បាស់លាស់ ឧបករណ៍ និងសំភារៈទំនើបៗ សាស្ត្រាចារ្យប្រកបដោយបទពិសោធន៍ ការអនុវត្តផ្ទាល់នៅក្នុងបន្ទប់ពិសោធន៍ ការសិក្សាស្រាវជ្រាវលើប្រធានបទថ្មីៗ ការផ្លាស់ប្តូរបទពិសោធន៍ និងទទួលយកចំណេះដឹងថ្មីៗតាមរយៈការចុះកម្មសិក្សានៅក្រៅប្រទេស ទាំងនេះជាហេតុផល មួយចំនួនដែល និស្សិតឱសថសាស្ត្រនៅសាកលវិទ្យាល័យពុទ្ធិសាស្ត្រ ត្រូវបានទទួលស្គាល់គុណភាពនៃការបណ្តុះបណ្តាលពីសំណាក់សាធារណជន ក្រុមហ៊ុនឱសថ និងសហគ្រាសផលិតឱសថនៅកម្ពុជា និងនៅក្នុងឆាកអន្តរជាតិ។ ជាក់ស្តែងថ្ងៃទី១៥ ខែមីនា ឆ្នាំ២០១៧ សាកលវិទ្យាល័យពុទ្ធិសាស្ត្របានរៀបចំបញ្ជូននិស្សិតផ្នែក ឱសថសាស្ត្រចំនួន ០៤នាក់ ឲ្យចុះកម្មសិក្សានៅ សាកលវិទ្យាល័យ Malaya ប្រទេសម៉ាឡេស៊ី រយៈពេល ០២ សប្តាហ៍។ នេះជាលើកទីមួយ ហើយ ដែលនិស្សិតផ្នែក ឱសថសាស្ត្រនៃសាកលវិទ្យាល័យពុទ្ធិសាស្ត្របានចុះកម្មសិក្សា នៅសាកលវិទ្យាល័យ Malaya ។ សាកលវិទ្យាល័យ Malaya គឺជាសកលវិទ្យាល័យដែលបានទទួលចំណាតថ្នាក់ទីមួយ ក្នុងចំណោមសាកលវិទ្យាល័យទាំងអស់របស់ប្រទេសម៉ាឡេស៊ីលើកការអប់រំធនធានមនុស្ស និងស្រាវជ្រាវ។ សាកលវិទ្យាល័យ Malaya ត្រូវបានបង្កើតឡើងតាំងពីឆ្នាំ ១៩៦២ ។ នេះជាជោគជ័យមួយទៀតដែលកើតចេញពីកិច្ចខិតខំប្រឹងប្រែងរបស់គណៈគ្រប់គ្រង សាកលវិទ្យាល័យពុទ្ធិសាស្ត្រ ក្នុងការពង្រីក កិច្ចសហប្រតិបត្តិការ ជាមួយដៃគូអន្តរជាតិ ដើម្បីឲ្យនិស្សិតពុទ្ធិសាស្ត្រ មានលទ្ធភាពកាន់តែច្រើន ក្នុងការចុះកម្មសិក្សានៅបរទេសសម្រាប់ពង្រឹងសមត្ថភាព ចំណេះដឹង ជំនាញ និងទទួលយកបទពិសោធន៍ថ្មីៗបន្ថែមទៀត ព្រមទាំងពង្រឹងអាជីពរបស់ខ្លួនឲ្យកាន់តែប្រសើរឡើង ប្រកបដោយគុណភាពខ្ពស់នាពេលអនាគត។ ( អត្ថបទពាណិជ្ជកម្ម )	ឱសថសាស្ត្រគឺជាផ្នែកមួយនៃ វិស័យសុខាភិបាល ដែលទទួលការបណ្តុះបណ្តាលរយៈពេល ៥ឆ្នាំ ដើម្បីក្លាយជាឱសថការី មួយរូបដែលមានសមត្ថភាពគ្រប់គ្រាន់។ ឱសថការីគឺជាអ្នកមានវិជ្ជាជីវៈតែមួយគត់ដែលមានឯកទេសផ្នែកឱសថ។ ឱសថការីមានចំណេះដឹង ក្នុងការផលិត គ្រប់គ្រង ចែកចាយឱសថ ពន្យល់ការប្រើប្រាស់ឱសថឲ្យមានសុវត្ថិភាព និងប្រសិទ្ធភាពល្អ ព្រមទាំងមានចំណេះដឹងខាង សិក្សាស្រាវជ្រាវ រូមមន្តផលិតឱសថថ្មី និងកែលំអគុណភាពឱសថឲ្យកាន់តែប្រសើរជាងមុន។
ដើម្បីជ្រាបច្បាស់សូមស្តាប់ប្រសាសន៍របស់លោក វេង សាខុន រដ្ឋមន្ត្រីកសិកម្ម ខាងក្រោមតទៅ៖ ការវិវត្តន៍សង្គម និងសេដ្ឋកិច្ចជាតិ បច្ចុប្បន្នបានធ្វើឱ្យដីរបស់ប្រជាពលរដ្ឋ អ្នករស់នៅជាយក្រុងឬជនបទ គឺកាន់តែរួមតូច ហើយតម្លៃកាន់តែខ្ពស់។ លោក វេង សាខុន ថ្លែងប្រាប់សារព័ត៌មានថ្មីៗតាមទូរសព្ទ នាព្រឹកថ្ងៃទី៥មករា ឆ្នាំ២០២០ ថា បើសិនកសិករធ្វើស្រែមានប្រព័ន្ធស្រោចស្រពនៅក្បែរគ្រប់គ្រាន់នោះ កសិករត្រូវមានដីយ៉ាងហោចណាស់២,៥ហិកតា ទើបអាចដោះស្រោយជីវភាពបាន។ ត្រង់ចំណុចនេះលោករដ្ឋមន្ត្រីកសិកម្ម បានសង្កត់ធ្ងន់ថា បើដីសម្រាប់ធ្វើស្រូវមានទំហំតូចជាង២ហិកតា គឺអាចមិនឆ្លើយតបនឹងតម្រូវការជីវភាពកសិករបានឡើយ។ លោក វេង សាខុន បាននិយាយដូច្នេះ៖«យើងទៅចង់ឱ្យគាត់[កសិករ]ធ្វើស្រែដែលលំបាក! ហើយដីតូចហ្នឹង! គឺមិនអាចរស់បានទេ។ ហើយបានន័យថា យើងបិទសិទ្ធិរស់រានមានជីវិតរបស់ពួកគាត់»។ ជាមួយគ្នានេះ រដ្ឋមន្ត្រីក្រសួងកសិកម្ម ក៏បានខិតខំជំរុញកសិករណាដែលមានដីស្រែតូចជាង២ហិកតា ដោយបង្វែរពីការដាំស្រូវ ទៅដាំដំណាំផ្សេងៗ ឬចិញ្ចឹមសត្វ ឬផ្នែកវារីវប្បកម្មវិញ ដើម្បីទទួលបានប្រាក់ចំណូលច្រើន។ «យើងប្រឹងធ្វើអស់លទ្ធភាព ប៉ុន្តែយើងត្រូវតែគោរពនូវអ្វីដែលជាដំណើរការវិវត្តន៍នៃសង្គម»។ នេះជា លោក វេង សាខុន ដោយបន្តថា ប្រទេសនៅតំបន់អឺរ៉ុប មានកសិករត្រឹមតែ១ភាគរយទេ ដែលធ្វើឱ្យកម្លាំងពលកម្មក្នុងវិស័យនេះ កាន់តែខ្សោយទៅៗ ប៉ុន្តែចំណូលបានពីការរៀបចំការវិវត្តន៍ផ្សេងៗនៃសេដ្ឋកិច្ច និងសង្គម គឺទទួលបានចំណូលល្អប្រសើរ៕	ភ្នំពេញ៖ កំណើនសេដ្ឋកិច្ចកម្ពុជា នាំឱ្យកសិករមួយគ្រួសារ ត្រូវរកចំណូលឱ្យបានយ៉ាងហោចណាស់១,៦០០ទៅ២០០០ដុល្លារក្នុងមួយឆ្នាំ។ ដើម្បីស្របទៅតាមកំណើនសេដ្ឋកិច្ចនេះ កសិករដែលធ្វើស្រែ ពឹងលើធម្មជាតិ(ទឹកភ្លៀង) ត្រូវមានដីចាប់ពី៥ហិកតាឡើងទៅ ទើបដោះស្រាយជីវភាពរស់នៅបាន ។ នេះជាការលើកឡើងរបស់លោក វេង សាខុន រដ្ឋមន្ត្រីកសិកម្ម រុក្ខាប្រមាញ់ និងនេសាទ។
តាមរយៈជំនួបជាមួយនឹងតំណាងក្រុមហ៊ុនវៀតណាមពាក់ព័ន្ធវិស័យនេសាទ នៅថ្ងៃ១៦ មករាកន្លងទៅ រដ្ឋមន្ត្រីការបរទេសឥណ្ឌូណេស៊ី លោកស្រី Retno Marsudi បានលើកឡើងពីឱកាសក្នុងការធ្វើកិច្ចសហប្រតិបត្តិការ និងវិនិយោគរវាងឥណ្ឌូណេស៊ី និងវៀតណាម លើវិស័យធនធានសមុទ្រនៅតំបន់មានសក្តានុពលរបស់ឥណ្ឌូណេស៊ីមួយចំនួន។ នេះបើយោងតាមការចុះផ្សាយរបស់សារព័ត៌មាន Jakarta Post។ តាមប្រភពព័ត៌មានដដែល ក្នុងជំនួប ដែលជាការឆ្លៀតឱកាសពីកិច្ចប្រជុំរដ្ឋមន្ត្រីការបរទេសអាស៊ាននោះ លោកស្រីរដ្ឋមន្ត្រី បានកត់សម្គាល់ថា ក្នុងឆ្នាំ២០១៩កន្លងទៅ ក្រុមហ៊ុនវៀតណាម បាននាំចូលផលិតផលសមុទ្រពីឥណ្ឌូណេស៊ី គិតជាទឹកប្រាក់ប្រមាណ ២.៥ លានដុល្លារ ហើយបាននាំចេញបន្តទៅកាន់អាមេរិក ជប៉ុន អឺរ៉ុប និងតៃវ៉ាន់ទៀត។ ដោយមើលឃើញពីលំហូរ និងឱកាសនេះ លោកស្រីរដ្ឋមន្ត្រី ចង់ឲ្យក្រុមហ៊ុនវៀតណាម បន្តបង្កើនការនាំចូលនេះ ហើយលោកស្រី ក៏បានប្រកាសលើកទឹកចិត្តដល់អ្នកវិនិយោគវៀតណាមបំពេញទស្សនកិច្ចទៅកាន់ឥណ្ឌូណេស៊ីដើម្បីមើលពីសក្តានុពលលើវិស័យនេសាទនៅឥណ្ឌូណេស៊ី រាប់បញ្ចូលទាំងនៅប្រជុំណាទុណាផង។ លោកស្រី រំពឹងថា វៀតណាម និងឥណ្ឌូណេស៊ី អាចរួមគ្នាកសាងចង្វាក់ផលិតកម្មនេសាទនៅឥណ្ឌូណេស៊ីបានល្អប្រសើរ ។ គួរជម្រាបថា ឥណ្ឌូណេស៊ី គឺជារដ្ឋធំជាងគេនៅក្នុងតំបន់អាស៊ីអាគ្នេយ៍ ដែលសម្បូរទៅដោយប្រជុំកោះ។ ឥណ្ឌូណេស៊ី ក៏ត្រូវបានគេស្គាល់ថា រដ្ឋមួយដែលមានសក្តានុពលផ្នែកធនធានសមុទ្រ។ កន្លងមក ដោយសារភាពសម្បូរបែបនេះ មានទូកនេសាទបរទេសជាច្រើន ដែលក្នុងនោះភាគច្រើនមកពីវៀតណាម និងចិន បានចូលទៅនេសាទខុសច្បាប់នៅក្នុងដែនអធិបតេយ្យឥណ្ឌូណេស៊ី ដែលសកម្មភាពនេះ រដ្ឋាភិបាលឥណ្ឌូណេស៊ី បានអះអាងបានធ្វើខ្លួន បានបាត់បង់ចំណូលជាតិរាប់លានដុល្លារ៕	រដ្ឋាភិបាលឥណ្ឌូណេស៊ី បានស្នើត្រង់ៗទៅកាន់វៀតណាមក្នុងការបង្កើនការវិនិយោគ លើវិស័យនេសាទនៅឥណ្ឌូណេស៊ី ជាពិសេសនៅតំបន់ប្រជុំកោះណាទុកា (Natuna)។ ឥណ្ឌូណេស៊ី ដែលមានសក្តានុពលផ្នែកធនធានត្រីសមុទ្រតែម្តងនោះ ចង់ឃើញក្រុមអ្នកវិនិយោគវៀតណាម ដើរតួកាន់តែខ្លាំង និងសកម្មនៅទីនោះ។
ព្រឹត្តិការណ៍ផ្សព្វផ្សាយនេះ រៀបចំឡើងក្នុងគោលបំណងដើម្បីផ្សព្វផ្សាយ និងការអនុវត្តជាក់ស្ដែ ងអំពីប្រព័ន្ធតាមដានព័ត៌មានប្រភពដើមផលិតផលត្រីកែច្នៃ និងលើកកម្ពស់ការយល់ដឹងសុវត្ថិភាពចំណីអាហារនៅកម្ពុជា ទៅកាន់អ្នកបរិភោគ ដើម្បីជាជំនួយក្នុងការជាវផលិតផលដែលមានសុវត្ថិភាព និងគុណភាព ព្រមទាំងលើកទឹកចិត្តសហគ្រាសធុនតូច និងមធ្យម និងអ្នកចែកចាយវារីប្បកម្មក្នុងការពង្រឹងគុណភាព និងការទទួលស្គាល់ជាមួយប្រព័ន្ធតាមដានព័ត៌មានប្រភពដើមផលិតផល។ បន្ថែមពីនេះទៀត យើងក៏មានការអញ្ជើញចូលរួមពីលោក ជីម ហឺស្សីយ នាយកគម្រោងខាស់ និងវាគ្មិនលោកបណ្ឌិត ខូវ គួង និងអ្នកជំនាញ ផ្នែកសុវត្ថិភាព ចំណីអាហារ សហគ្រាសធុនតូច និងមធ្យម ក៏ដូចជាភ្ញៀវកិត្តិយសជាច្រើនរូប ដែលក្នុងនោះមានសកម្មភាពសំខាន់ៗដូចជា ការចូលរួមពិភាក្សា ចែករំលែកបទពិសោធន៍ បញ្ហាប្រឈមទៅលើសុវត្ថិភាពចំណីអាហារ និងចំណេះដឹងក្នុងការប្រើប្រាស់ប្រព័ន្ធតាមដានព័ត៌មានប្រភពដើមផលិតផលត្រីកែច្នៃ និងខែ្សច្រវាក់ផលិតកម្មក្នុងវិស័យវារីវប្បកម្មក្នុង ប្រទេសកម្ពុជា។ ព្រឹត្តិការណ៍នេះ ក៏អនុញ្ញាតឲ្យសារធារណជនចូលរួមដោយសេរី ដើម្បីយល់ដឹងកាន់តែស៊ីជម្រៅ អំពីសុវត្ថិភាពចំណីអាហារ និងការប្រើប្រាស់ប្រព័ន្ធតាមដានព័ត៌មានប្រភពដើមផលិតផល និងគាំទ្រផលិតផលត្រីក្នុងស្រុកផងដែរ។ ជាមួយនឹងការកើនឡើង នៃការផលិត និងផ្គត់ផ្គង់ផលិតផលត្រីកែច្នៃនៅកម្ពុជា គម្រោងខាស់ និងផ្សារដាវ៉ាន់ បានចុះកិច្ចព្រមព្រៀងជាមួយគ្នា ដើម្បីបង្កើតប្រព័ន្ធតាមដានព័ត៌មានប្រភពដើម នៃផលិតផល តាមរយៈ QR (QR-based Traceability System) ដោយក្ដីសង្ឃឹមថា ប្រព័ន្ធនេះ នឹងអាចបង្កើនទំនុកចិត្តរបស់អតិថិជន អ្នកចែកចាយ និងអ្នកបរិភោគ ជាមួយនឹងសុវត្ថិភាព គុណភាពផលិតផលឲ្យកាន់តែល្អ ប្រសើរជាងមុន ជាមួយនឹងព័ត៌មានយ៉ាងពេញលេញ នៃប្រភពធាតុដើម ដំណើរការកែច្នៃ និងលក្ខខណ្ឌសុវត្ថិភាពរបស់ផលិតផលនីមួយៗ នៅក្នុងដៃរបស់អ្នកប្រើប្រាស់។ ប្រព័ន្ធតាមដានព័ត៌មានប្រភពដើម នៃផលិតផលត្រីកែច្នៃ ឬ Traceability System ជាមធ្យោបាយមួយ ក្នុងការពិនិត្យតាមដានរកប្រភពដើម និងលក្ខខណ្ឌសុវត្ថិភាព នៃផលិតផលនៅក្នុងខ្សែច្រវាក់អាជីវកម្មទាំងមូល ចាប់ពីកម្រិតនៃការផលិត វត្ថុធាតុដើម ដំណើរការកែច្នៃ ការចែកចាយ និងការលក់ឱ្យអ្នកបរិភោគ តាមរយៈ QR Code បិតភ្ជាប់នឹងកញ្ចប់ផលិតផល។ លោក អីម ថាណូ នាយកបច្ចេកទេសប្រចាំគម្រោងខាស់ ក៏បានលើកឡើងថា៖ គម្រោងខាស់ ចូលរួមគិតគូរពីសុវត្ថិភាពចំណីអាហារ និងសុខភាពរបស់អ្នកបរិភោគជាចម្បង ក្នុងទិសដៅស្របគ្នាជាមួយនឹងយុទ្ធសាស្រ្តថ្នាក់ជាតិ។ លោកបានបន្ថែមថា៖ ក្រោមកិច្ចសហប្រតិបត្តិការជាមួយផ្សារដាវ៉ាន់ លើផ្នែកបច្ចេកទេសទីផ្សារ រួមជាមួយនឹងផ្នែកអនាម័យ ភូតគាមអនាម័យ ទើបថ្ងៃនេះ យើងឃើញមានប្រព័ន្ធតាមដានព័ត៌មានប្រភពដើមផលិតផលត្រីកែច្នៃក្នុង Davane QR ពិតប្រាកដមែន។ គួរបញ្ជាក់ផងដែរ ព្រឹត្តិការណ៍នេះ គឺជាផ្នែកមួយនៃព្រឹត្តិការណ៍ផ្សព្វផ្សាយរបស់ គម្រោងខាស់ ដែលធ្វើឡើងក្នុងគោលបំណងលើកកម្ពស់ផលិតផលត្រីកែច្នៃ និងគាំទ្រខ្សែច្រវាក់អាជីវកម្ម របស់សហគ្រាសធុនតូច និងមធ្យមទាំង៣ រួមមាន៖ ផ្សារដាវ៉ាន់ (Davane) យូនីកា (Unica) និងហូមថេសហ្វូដ (Home-Taste Food)។ ក្នុងនោះសកម្មភាពសំខាន់ៗមួយចំនួននឹងត្រូវបានធ្វើឡើងដូចជា ការផលិតវីដេអូផ្សព្វផ្សាយ ការរៀបចំព្រឹត្តិការណ៍ផ្សព្វផ្សាយ រៀបចំព្រឹត្តិការណ៍ផែនទីបង្ហាញផ្លូវ ការបង្កើតមាតិកាឌីជីថល និងសម្ភារផ្សព្វផ្សាយជាដើម។ ទំនាក់ទំងប្រព័ន្ធផ្សព្វផ្សាយគម្រោងអភិវឌ្ឍន៍វារីវប្បកម្មសម្រាប់និរន្តរភាពពាណិជ្ជកម្មនៅកម្ពុជា លោកស្រី ពេជ្រ គីមធា Email: [email protected] Phone number: (+855) 10 531 160 អំពីផ្សារដាវ៉ាន់ ផ្សារដាវ៉ាន់ បានធ្វើដំណើរសន្សឹមៗតាំងពីឆ្នាំ២០២០ ឆ្ពោះទៅកាន់គោលដៅរបស់ខ្លួន ដោយបានបើកហាងអាហារទំនើប លក់បន្លែត្រីសាច់ បម្រើអតិថិជនរបស់យើង ជាមួយនឹងបេសកម្ម ដែលធានាថាគ្រប់គេហដ្ឋានគឺមានអាហារបរិភោគ ដោយសុវត្ថិភាព គុណភាព និងទំនុកចិត្ត។ ដូចនេះ ផ្សារដាវ៉ាន់ក៏បានត្រួសត្រាយផ្លូវ ប្រកបដោយភាពច្នៃប្រឌិត និងបានរៀបចំប្រព័ន្ធសុវត្ថិភាពចំណីអាហារ ដែលបានកាត់បន្ថយហានិភ័យចំណីអាហារជាង ៣៥% សម្រាប់ជាង ២៥០ គ្រួសារ។ សម្រាប់ព័ត៌មានបន្ថែម សូមចូលទៅកាន់ទំព័រហ្វេសប៊ុកផ្លូវការរបស់ ផ្សារដាវ៉ាន់៖ https://www.facebook.com/Davanesafefood អំពីគម្រោងខាស់ គម្រោង ខាស់ គឺជាគម្រោងរបស់ក្រសួងកសិកម្មសហរដ្ឋអាម៉េរិក ដែលផ្ដល់ជំនួយដើម្បីជំរុញផលិតកម្មត្រី ឱ្យស្របទៅនឹងតម្រូវការទីផ្សារខ្ពស់ក្នុងប្រទេសកម្ពុជា ក៏ដូចជាជួយអភិវឌ្ឍន៍ឧស្សាហកម្មវារីវប្បកម្ម និងលើកកម្ពស់ផលិតផលត្រីចិញ្ចឹម នៅក្នុងប្រទេសកម្ពុជាផងដែរ។ មិនតែប៉ុណ្ណោះ គម្រោង ខាស់ ក៏ជួយពង្រឹងការផលិតចំណី និងផលិតផលត្រីក៏ដូចជាជួយបង្កើតប្រព័ន្ធទីផ្សារ ដែលរកអាចប្រាក់ចំណេញ សម្រាប់ផលិតផលវារីវប្បកម្មនៅកម្ពុជា។ សម្រាប់ព័ត៌មានបន្ថែម សូមទៅចូលទៅកាន់គេហទំព័រហ្វេសប៊ុកផ្លូវការរបស់ CAST ៖ https://www.facebook.com/CASTinCambodia អត្ថបទពាណិជ្ជកម្ម	ភ្នំពេញ៖ គម្រោងខាស់ និងផ្សារដាវ៉ាន់ រៀបចំព្រឹត្តិការណ៍ផ្សព្វផ្សាយពិព័រណ៍ត្រីក្នុងស្រុកនៅក្រោមប្រធានបទ ការប្រើប្រាស់ប្រព័ន្ធតាមដានព័ត៌មានប្រភពដើមផលិតផលក្នុងវិស័យត្រីកែច្នៃ និងសុវត្ថិភាពចំណីអាហារនៅកម្ពុជា នៅថ្ងៃទី១៥ ខែកុម្ភៈ ឆ្នាំ២០២៣ នេះ ប្រារព្ធឡើងនៅផ្សារដាវ៉ាន់ ខណ្ឌសែនសុខ រាជធានីភ្នំពេញ។
«FFC បានជួបប្រជុំជាមួយក្រុមគ្រូបង្វឹកទាំងអស់ ដើម្បីស្តាប់របាយការណ៍នានា និងស្វែងរកភស្តុតាងណាមួយទាក់ទងនឹងការសង្ស័យ។ យើងបានសន្និដ្ឋានថា គ្មានតម្រុយ ឬភស្តុតាងណាមួយដែលឈានទៅដល់ការស៊ើបអង្កេតបន្ថែមនោះឡើយនាពេលបច្ចុប្បន្ន»។ លោក ម៉ៃ តុលា បានអះអាងយ៉ាងដូច្នេះប្រាប់សារព័ត៌មានថ្មីៗ ។ អគ្គលេខាធិការស្តីទីសហព័ន្ធកីឡាបាល់ទាត់កម្ពុជា បានបញ្ជាក់ផងដែរថា ការកោះប្រជុំជាមួយក្រុមគ្រូបង្វឹកឈុត U22 ធ្វើឡើងបន្ទាប់ពីកាសែតសិង្ហបុរី បានសាកសួរទៅសហព័ន្ធទាក់ទងនឹងការវិភាគលើប្រព័ន្ធភ្នាល់ ដោយសង្ស័យលើភាពមិនប្រក្រតីចំនួន៣ប្រកួតក្នុងព្រឹត្តិការណ៍កីឡាស៊ីហ្គេមលើកទី២៩ ក្នុងនោះមានការប្រកួតចំនួន២របស់កម្ពុជា។ យោងតាមការផ្សាយរបស់កាសែត The Straits Times កាលពីថ្ងៃទី៧ ខែកញ្ញា អ្នកជំនាញនៅក្រុមហ៊ុនភ្នាល់បាល់ បានដាក់ការសង្ស័យលើការប្រកួតចំនួន៣ក្នុងព្រឹត្តិការណ៍កីឡាស៊ីហ្គេមកន្លងមក ដោយពួកគេគិតថា ជាជំនួបដែលកំណត់លទ្ធផលទុកមុន។ ជំនួបទាំងបីរួមមានការប៉ះគ្នារវាងម្ចាស់ផ្ទះម៉ាឡេស៊ី និងឡាវ កម្ពុជាជាមួយនឹងវៀតណាម បន្ទាប់មកជាមួយថៃ ត្រូវបានអ្នកជំនាញវិភាគខាងល្បែងភ្នាល់ចាត់ទុកថា មានភាពមិនប្រក្រតី ដែលហាក់ដូចជាដំណើរការទៅតាមការរៀបចំណាមួយ។ ក្រុម U22 កម្ពុជាក្រោមការដឹកនាំរបស់គ្រូបង្វឹកប្រេស៊ីល លោក Leonardo Vitorino បានបញ្ចប់ចំណាត់ថ្នាក់ចុងក្រោយនៅក្នុងពូល B នាការប្រកួតកីឡាស៊ីហ្គេមកន្លងមក ដោយចាញ់ទាំង៥ប្រកួតក្នុងនោះ ចាញ់ហ្វីលីពីន ២-០ ចាញ់វៀតណាម ៤-១ ចាញ់ថៃ ៣-០ ចាញ់ទីម័រខាងកើត ១-០ និងចាញ់ឥណ្ឌូណេស៊ី ២-០ ៕	អគ្គលេខាធិការស្តីទីសហព័ន្ធកីឡាបាល់ទាត់កម្ពុជា (FFC) បានអះអាងពីភាពស្អាតស្អំរបស់ក្រុមកីឡាបាល់ទាត់ជម្រើសអាយុក្រោម២២ឆ្នាំកម្ពុជា។ អំណះអំណាងរបស់លោក ម៉ៃ តុលា ធ្វើឡើងបន្ទាប់ពីការចុះផ្សាយរបស់កាសែតសិង្ហបុរី The Straits Times ដែលបានដកស្រង់ការវិភាគនានាជុំវិញភាពមិនប្រក្រតីក្នុងការប្រកួតចំនួន៣នាព្រឹត្តិការណ៍កីឡាស៊ីហ្គេមនៅម៉ាឡេស៊ី ក្នុងនោះមានជំនួបពីរលើករបស់កម្ពុជា។
ដូច្នេះដើម្បីបំពេញតម្រូវការរបស់អតិថិជន ក្រុមហ៊ុន vivo នឹងនាំយកស្មាតហ្វូន vivo Y91i ដែលមានបំពាក់មកជាមួយអង្គផ្ទុកទិន្នន័យធំជាងមុន គឺរហូតដល់ទៅ 32GB ហើយវានឹងត្រូវដាក់លក់នៅលើទីផ្សារកម្ពុជា ចាប់ពីពេលនេះតទៅហើយ។ រីឯលក្ខណៈសម្បត្តិ និងពណ៌របស់វាវិញ គឺនៅរក្សាទម្រង់ជាភាពដើមដដែល។ ស្មាតហ្វូន vivo Y91i ជាមួយនឹងអង្គផ្ទុកទិន្នន័យធំដល់ទៅ 32GB នេះ មានពីរសម្រាប់ជ្រើសរើសគឺ ពណ៌ខ្មៅលាយស្វាយ( Starry Black ) និងពណ៌ទឹកសមុទ្រខៀវ( Ocean Blue ) ដែលជាពណ៌កំពុងពេញនិយមសម្រាប់ដើមឆ្នាំនេះ។ ចំពោះតម្លៃលក់នៅលើទីផ្សារកម្ពុជាវិញ ចំពោះម៉ូឌែល vivo Y91i ROM 32GB នេះ មានតម្លៃត្រឹមតែ ១៦៩ដុល្លារតែប៉ុណ្ណោះ។ តម្លៃនេះ មានភាពធូថ្លៃ និងសមរម្យមែនទែន បើប្រៀបធៀបជាមួយនឹងកំពូលស្មាតហ្វូនដទៃ។ មិនតែប៉ុណ្ណោះ រាល់ការជាវស្មាតហ្វូន vivo Y91i ROM 32GB នេះ លោកអ្នកនឹងទទួលបានកញ្ចប់កាដូ Free បន្ថែមមកជាមួយផងដែរ ដែលមានដូចជា៖ ដបទឹក និង LED Watch ដ៏ស្រោះស្អាត។ ចំពោះលក្ខណៈសម្បត្តិរបស់វាមួយចំនួនវិញមានដូចជា៖ - ប្រើបន្ទះឈីប MediaTek 6762R, CPU Octa-core ដំណើរការបានក្នុងល្បឿន 2 GHz ។ - មានរ៉េមទំហំ 2GB, អង្គផ្ទុកទិន្នន័យ 32GB និងអាចថែមក្រៅបាន 256GB ។ - មានថ្មទំហំ 4030 mAh ។ - ដំណើរការដោយ Android 8.1 និងស្បែក Interface ប្រភេទ Funtouch OS 4.5 ។ - អេក្រង់ 6.22 អ៊ីញ FullView-Display ក្នុងកម្រិតបង្ហាញរូបភាព HD+ (1520 x 720) pixels និងមាន Aspect Ratio 19:9 ។ - មានកាមេរ៉ាមុខទំហំ 8MP កាមេរ៉ាក្រោយ (13MP + 2MP) ។ - អាចប្រើស៊ីមកាតបានពីរ ។ - មានមុខងារ Face Unlock + FingerPrint។ សម្រាប់អតិថិជនដែលតែងតែគាំទ្រទូរសព្ទម៉ាក vivo ហើយមានបំណងចង់ក្លាយខ្លួន ជាម្ចាស់ស្មាតហ្វូន vivo Y91i ROM32GB នេះ លោកអ្នកអាចរកជាវបានចាប់ពីថ្ងៃនេះ នៅតាមបណ្តាហាងនានាទូទាំងប្រទេស ដែលជាតំណាងចែកចាយរបស់ vivo៕ (អត្ថបទពាណិជ្ជកម្ម)	កាលពីដើមខែមករា ក្រុមហ៊ុនផលិតផលស្មាតហ្វូន vivo បានប្រកាសចេញលក់ ស្មាត ហ្វូនរបស់ខ្លួនពីរម៉ូឌែល នៃត្រកូល Yស៊េរី vivo Y91 & Y91i ដែលជាស្មាតហ្វូនកម្រិតថវិកាមួយ នៅក្នុងទីផ្សារប្រទេសកម្ពុជា។ អ្វីដែលពិសេសនោះ បើតាមការសង្កេត ម៉ូឌែល vivo Y91i មានសន្ទុះគាំទ្រច្រើន និងមានអត្រានៃការលក់ដាច់ខ្លាំង។ ចំពោះម៉ូឌែល vivo Y91i បច្ចុប្បន្នវាមានអង្គផ្ទុកទិន្នន័យតែ 16GB តែប៉ុណ្ណោះ។ សម្រាប់អ្នកដែលចូលចិត្តថតរូប Download បទចម្រៀង និងលេងហ្គេមផ្សេងៗ អង្គផ្ទុកទិន្នន័យប៉ុណ្ណឹង ប្រហែលជាមិនគ្រប់គ្រាន់ទេ។
អាជីវកម្មទេសចរណ៍ឆ្នើមទាំង ៩ទីតាំងក្នុងខេត្តសៀមរាប មានដូចជា សណ្ឋាគារ លីនាយា អង្គរ, សណ្ឋាគារ ភូមិបៃតង(ខេមបូឌា), សណ្ឋាគារ សូហ្វីតែល អង្គរ ភូគីត្រា ហ្គោហ្វ &ស្ប៉ា រីហ្សេត, សណ្ឋាគារ រ៉ាហ្វល មហាសណ្ឋាគារ អង្គរ, សណ្ឋាគារ ឡូទុស ប្លង្គ រីសត, សណ្ឋាគារ សណ្ឋាគារ អេហ្វ ស៊ី ស៊ី អង្គរ, សណ្ឋាគារបុរី អង្គរ រីសត & ស្ប៉ា, សណ្ឋាគារ អង្គរ និង សណ្ឋាគារ អង្គរ ប៉ារាឌី។ សម្រាប់អាជីវកម្មឆ្នើមទាំង២៧ ក្នុងភ្នំពេញ រួមមាន សណ្ឋាគារ ស៊ីសវើរ ម៉ោន ហូថេល, សណ្ឋាគារ បេស សេនត្រល ភ័ញ ហូថេល, សណ្ឋាគារ ដឹ អនរ៉ា ហូថេល & ប្រផឺធី , សណ្ឋាគារ ធី.អេច.រីវើរ អេន សាន់ អិលធីឌី, សណ្ឋាគារ ស៊ី ធី ឡូដ, សណ្ឋាគារ សាន់ & មូន ហូថេល, សណ្ឋាគារ ដឹ ភីហ្សា ខមផេនី វិមានទិព្វ, សណ្ឋាគារ អលមិន បាសាក់ រីវើរ, សណ្ឋាគារ អលមិន និងភោជនីយដ្ឋាន ខហ្វហ្វី ខនសិប។ ដោយឡែក សណ្ឋាគារបន្ទាប់គឺ សណ្ឋាគារ ភែលេស ហ្គេត ហូថេល &រីហ្សេត, ភោជនីយដ្ឋាន ថាលាល«ខេមា ចតុមុខ», សណ្ឋាគារ រ៉ូសវូឌ ភ្នំពេញ, សណ្ឋាគារ រ៉ូយ៉ាល់ ហ្វៀលឌីវេឡុបម៉ិន, សណ្ឋាគារ ហ៊ីម៉ាវ៉ារី, ភោជនីយដ្ឋាន សំបុក គឹមសាន, ភោជនីយដ្ឋាន ប្រាស់សឺរី លូអីស រ៉ូសវូដ ភ្នំពេញ, ភោជនីយដ្ឋាន ថាលាស, ភោជនីយដ្ឋាន តារា អ៊ែរផត, សណ្ឋាគារ រ៉េស៊ីដង់ សុខា ភ្នំពេញ, សណ្ឋាគារ អូឡាំព្យា ស៊ីធី ហូថេល, សណ្ឋាគារ ហៃយ៉ាត់ រីជិនស៊ី ភ្នំពេញ, ភោជនីយដ្ឋាន ម្លិះ,សណ្ឋាគារ អារុណរះ &រីហ្សេត និងសណ្ឋាគារ សូហ្វីតែល ភ្នំពេញ ភូគីត្រា។ សូមជម្រាបថា រដ្ឋាភិបាលកម្ពុជា បានអុនម័តលើវិធានការគោលនយោបាយអនុវត្តយុទ្ធនាការ «ឆ្នាំទស្សនាកម្ពុជា ២០២៣»។ យុទ្ធនាការ «ឆ្នាំទស្សនាកម្ពុជា ២០២៣» មានគោលបំណងលើកកម្ពស់កិត្តិនាមទេសចរណ៍ «កម្ពុជា៖ ព្រះរាជាណាចក្រអច្ឆរិយៈ-ផ្ដល់ភាពកក់ក្ដៅ» នៅលើទីផ្សារទេសចរណ៍ឱ្យកាន់តែខ្លាំងក្លា ដើម្បីទាក់ទាញទេសចរអន្តរជាតិឱ្យបានយ៉ាងតិច ៤លាននាក់ នៅឆ្នាំ២០២៣៕	ភ្នំពេញ៖ ក្រសួងទេសចរណ៍ បានប្រកាសពីទីតាំងអាជីវកម្មទេសចរណ៍ឆ្នើម ក្នុងយុទ្ធនាការឆ្នាំទស្សនាកម្ពុជា ២០២៣ ស្របតាមទស្សនទាន IBEST។ អាជីវកម្មទេសចរណ៍ឆ្នើម នោះមានចំនួន ៣៦ទីតាំង រួមមាន ភ្នំពេញមាន ២៧ទីតាំង និង ខេត្តសៀមរាបមានចំនួន ៩ទីតាំង។

Subsets and Splits

No community queries yet

The top public SQL queries from the community will appear here once available.